title: Theodor Finnilä

text: Finnilä osallistui vuosina 1911–1912 kielitieteelliseen kirjeenvaihtoon, jossa osapuolina olivat ruotsalainen kirjailija August Strindberg, taiteilija Sigurd Wettenhovi-Aspa, Kuurilan asemapäällikkö Elias Lönnqvist ja Finnilä. Wettenhovi-Aspa, Lönnqvist ja Finnilä saivat kimmokkeen omiin kielitieteellisiin tutkimuksiinsa Strindbergin vuonna 1908 julkaisemasta kirjasta "En ny blå bok", jossa tämä väitti suomen kielen saaneen kaikki sanansa lainoina muilta kieliltä. Strindberg väitti myös hebrean kielen olevan kaikkien maailman kulttuurikielien kantakieli kun taas suomalaisten mielestä suomen kieli oli tällainen kantakieli. Strindbergin ja hänen suomalaisten kiistakumppaniensa välinen vilkas kirjeenvaihto alkoi joulukuussa 1911. Kirjeenvaihdon aikana Strindberg lähetti muun muassa Finnilälle 16 sivua omia etymologisia muistiinpanojaan, joissa hän pyrki johtamaan suomalaisia paikannimiä ja Kalevalan henkilöitä antiikin Kreikan mytologiasta ja kreikan kielestä. Kirjeenvaihto päättyi kuitenkin Strindbergin kuolemaan toukokuussa 1912.


title: Theodor Finnilä

text: Finnilä ei itse julkaissut mitään kielitieteellisiä kirjoituksia mutta hän esitelmöi vuonna 1912 Wettenhovi-Aspan kanssa Turussa tilaisuudessa, jonka hän oli itse kustantanut. Finnilän arveltiin myös rahoittaneen Wettenhovi-Aspan 1915 ilmestyneen "Suomen kultaisen kirjan" julkaisemisen.


title: Theodor Finnilä

text: Viimeksi Finnilä toimi liikemiehenä. Hänet on haudattu Vaasan vanhalle hautausmaalle.


title: Zhang Ling

text: Zhang Ling (s. 28. lokakuuta 1989) on hongkongilainen tennispelaaja. Parhaimmillaan hän on ollut kaksinpelissä WTA-listan sijalla 184 syyskuussa 2011. Hän on voittanut urallaan 12 ITF-turnausta kaksinpelissä.


title: Zhang Ling

text: Zhang pelasi WTA-turnauksen pääsarjassa ensimmäisen kerran huhtikuussa 2014 Kuala Lumpurissa. Siellä hän voitti ensimmäisellä kierroksella Olha Savtšukin, kunnes hävisi toisella kierroksella Zhang Shuaille kolmieräisessä ottelussa. Nanchangin WTA 125 -turnauksessa Zhang eteni puolivälieriin. Kantonin 500 000 dollarin WTA-turnauksessa syyskuussa hän pääsi toiselle kierrokselle.


title: Smithfield (Pohjois-Carolina)

text: Smithfield on kunta Pohjois-Carolinan osavaltiossa Yhdysvalloissa. Kunnalla on pinta-alaa 29,6 km², josta on vettä vain 0,09 %. Smithfieldin asukasluku oli 12 965 vuonna 2010 ja asukastiheys 389 as/km². Smithfield perustettiin vuonna 1773. Smithfield sijaitsee 47 kilometriä kaakkoon Pohjois-Carolinan pääkaupungista Raleigh’sta. Kaupunki sijaitsee Neuse-joen varrella. Smithfieldin nähtävyyksiä on muun muassa Ava Gardnerille omistettu Ava Gardner Museum -museo ja tapahtumia on muun muassa vuosittainen Smithfield Ham & Yam Festival.


title: Grabtown

text: Grabtown voi viitata kahteen yhteisöön Pohjois-Carolinan osavaltiossa Yhdysvalloissa.


title: Grabtown

text: Yksi Grabtowneista sijaitsee Bertien piirikunnassa. Bertien Grabtownin entinen nimi oli Quitsna, ja se on rekisteröimätön yhteisö, jonka koordinaatit ovat .


title: Grabtown

text: Toinen Grabtowneista sijaitsee Johnstonin piirikunnassa, ja se on pieni yhteisö, joka on erikoistunut tupakanviljelyyn. Grabtown sijaitsee yhdeksän mailia eli 14,4 kilometrin päässä Smithfieldistä kaakkoon. Johnstonin piirikuntalaiset kutsuvat Grabtownia Brogdeniksi. Hollywood-legenda Ava Gardner syntyi Johnstonin Grabtownissa vuonna 1922.


title: Hong Kong Tennis Open

text: Hong Kong Tennis Open on Hongkongissa järjestettävä naisten tennisturnaus. Se järjestettiin ensimmäisen kerran syyskuussa 2014. Turnauksen järjestämisestä ilmoitettiin marraskuussa 2013. Palkintorahaa turnauksessa jaettiin 250 000 Yhdysvaltain dollaria.


title: Saint-Gilles

text: Saint-Gilles on usean paikan nimi. Monet niistä on saanut nimensä pyhimys Aegidiukselta ().


title: RU-38 (jääkiekko)

text: Rosenlewin Urheilijat-38 oli porilainen Rosenlewin tehtaiden urheiluseura. Seura perustettiin vuonna 1938, mutta seuran jääkiekkotoiminta ei ollut yhtä vanhaa. RU-38:lla oli toimintaa monessa lajissa ja alkuaikoina Rosenlewia tekivät parhaiten tunnetuksi kesäisin seuran jalkapallojoukkue ja talvisin jääpallojoukkue. Jääkiekko tuli vakavammin mukaan 1950-luvulla.


title: RU-38 (jääkiekko)

text: RU-38 voitti jääkiekon Suomen mestaruuden vuonna 1967. Mestaruuskauden jälkeen RU-38 yhdistyi paikallisvastustaja Karhujen kanssa. Yhdistymisen tuloksena syntyi Porin Ässät.


title: RU-38 (jääkiekko)

text: RU-38 osallistui maakuntasarjaan ensimmäistä kertaa kaudella 1953–1954. Alkuaikoina seura ei vielä panostanut vahvasti jääkiekkoon, ja Porissakin RU-38:n edellä olivat Kärpät, PPT ja PoPa. Vuonna 1960 Kärpät ja PoPa yhdistivät voimansa ja uusi seura sai nimekseen Porin Karhut, josta tuli myöhemmin 1960-luvulla RU-38:n paikalliskilpailija. Karhut nousi ensimmäisenä kautenaan 1960–1961 Suomensarjasta SM-sarjaan, ja samana kautena RU-38 nousi maakuntasarjasta suomensarjaan. Ratkaisevassa nousukarsintaottelussa RU-38 voitti JyP:n maalein 10–1.


title: RU-38 (jääkiekko)

text: Ensimmäisenä kautenaan Suomensarjassa 1961–1962 RU-38 sijoittui sarjan keskivaiheille. Kauden jälkeen Rosenlew alkoi panostaa yhtiön jääkiekkoseuraan voimakkaammin, yhtiön pakkausteollisuusosaston toimitusjohtajan Michael Bernerin johdolla. Seuran tavoitteena oli nousta Porin ykkösseuraksi ja yhtiö hankki ensin Matti Lampaisen, jota seura oli tavoitellut jo aiemmin, mutta Tampereelta kiekko-oppinsa saanut Lampainen valitsi tuolloin korkeammalla sarjatasolla pelaavan Karhut. Lisäksi seura hankki Raimo Kilpiön Tampereen Ilveksestä. Kilpiö oli erittäin kova vahvistus RU-38:lle, hän oli ollut Ilveksen SM-kultaa voittaneen joukkueen paras pistemies kautta aiemmin, vuonna 1960. Muita RU-38:n hankintoja Ilveksestä olivat Pentti Kontto ja Kalevi Rassa. Porissa jääkiekko-olot eivät olleet yhtä hyvät kuin Tampereella, sillä kaupungissa pelattiin vielä luonnonjäällä. RU-38 houkutteli pelaajia, sillä Rosenlewilla oli tiedossa kaikille varma työpaikka.


title: RU-38 (jääkiekko)

text: Toisena kautenaan Suomensarjassa 1962–1963 RU-38 tähtäsi tosissaan SM-sarjaan. RU-38 ja Kokkolan Hermes päätyivät suomensarjan pohjoislohkossa tasapisteisiin, seurat voittivat kaudella ainoastaan toisensa. Tasapisteissä joukkueet pelasivat sääntöjen mukaan uusintaottelun SM-sarjakarsintaan pääsystä. RU-38 hallitsi kaksi ensimmäistä erää, mutta hävisi viimeisen erän 5–0. Lopputulos oli 7–3 kokkolalaisten hyväksi ja Hermes eteni SM-sarjakarsintaan, missä se ei kuitenkaan onnistunut nousemaan sarjaporrasta ylemmäs.


title: RU-38 (jääkiekko)

text: Seuraavana kautena 1963–1964 Rosenlew ei aikonut enää epäonnistua nousutavoitteessaan ja Tampereelta hankittiin lisää kovia vahvistuksia. Tampereella oli hyvistä pelaajista runsaudenpula. Vaikka tamperelaisseurat Ilves, KooVee ja Tappara muodostivatkin tulevana kautena 1963–1964 SM-sarjan ylivoimaisen mitalikolmikon, kaikki hyvät pelaajat eivät mahtuneet pelaamaan seuroissaan. Tulevan kauden uusia tamperelaisvahvistuksia RU-38:ssa olivat Pentti Riitahaara, Kimmo Kivelä, Heikki Veräväinen ja Raimo Tuli. Vahvistuksia hankittiin myös Karhuista, kun paikalliskilpailijan riveistä siirtyi Tapani Suominen. Menetyksenä seura koki ainoastaan Kalevi Rassan lähdön Ruotsiin. Traagisempaa kuitenkin oli, että 27-vuotias Rassa menehtyi auto-onnettomuudessa vuonna 1963.


title: RU-38 (jääkiekko)

text: RU-38:n kovat panostukset Suomensarjakauteen 1963–1964 tuottivat tulosta, seura voitti kaikki ottelunsa suomensarjan lounaislohkossa ja eteni nousukarsintasarjaan muita lohkovoittajia vastaan. Neljän joukkueen nousukarsintasarjassa kaksi parasta joukkuetta nousivat SM-sarjaan. Etelälohkon Helsingin IFK oli ykkönen ja RU-38 oli toinen. Muut joukkueet Kokkolan Hermes ja Joensuun Kiekko-Pojat eivät pystyneet haastamaan karsintasarjan kärkikaksikkoa, HIFK ja RU-38 nousivat ylivoimaisina SM-sarjaan, RU-38 suurten satsauksiensa ja pelaajahankintojensa ansiosta.


title: RU-38 (jääkiekko)

text: RU-38:n nousu SM-sarjaan aloitti seuran ja Porin jääkiekkohistoriassa kokonaan uuden aikakauden, sillä SM-sarjassa pelasi nyt kaksi porilaisseuraa. Seuraavaan SM-sarjakauteen valmistautuminen aloitettiin Porissa jo hyvissä ajoin, sillä Porissa oltiin edelleen luonnonjääoloissa. RU-38:n nousun myötä kaupunki rakennutti tekojääradan Isomäen kaupunginosassa olevaan urheilukeskukseen. Vaikka Karhut ja RU-38 jakoivat saman kotiareenan, ei yhteiselo ollut sopuisaa. Molemmat seurat valmistautuivat tulevaan kauteen niin kentällä kuin sen ulkopuolellakin. Porilaisten keskuudessa Karhut oli kaupungin oma seura ja kannattajien keskuudessa suositumpi, myös työläisväestön keskuudessa. RU-38:lla oli vahva Rosenlewin tehtaan leima ja seura koettiin ostojoukkueeksi, Rosenlewin rahoituksen myötä RU-38 oli suurseura.


title: RU-38 (jääkiekko)

text: Porilaisseurojen kilpavarustelu maan parhaista pelaajista keskittyi etenkin Tampereen suuntaan, missä asiasta ei oltu erityisen mielissään. Rosenlewin avulla RU-38:n hankintoja Tampereelta olivat Matti Harju ja Pekka Kuusisto. TPS:stä tuli Raimo Määttänen.


title: RU-38 (jääkiekko)

text: SM-sarjakausi 1964–1965 alkoi Porin paikallisottelulla Karhujen ja RU-38:n välillä. Historian ensimmäinen porilaisseurojen paikallispeli SM-sarjassa aloitettiin skandaalilla. Karhujen joukkueenjohtajaa syytettiin RU-38:n maalivahdin Tapio Suomisen lahjomisesta, mihin tämä ei suinkaan suostunut vaan ilmoitti tapauksesta joukkueelleen. Rosenlewin johtajan Michael Bernerin taas kerrottiin ilmestyneen Karhujen pukuhuoneeseen ison rahatukun kanssa. Jääkiekkoliitto tuomitsi Karhujen joukkueenjohtajan toimitsijakieltoon, mutta myöhemmin päätös kumottiin. Seurojen näkemykset asiasta olivat varsin erilaiset, eikä tapahtumien todellinen kulku ole koskaan selvinnyt. Epäselviksi jääneitä asioita jäi paljon, kuten miksi kukaan lahjoisi vastustajaa jo ennen kauden avausottelua. Taistelu Porin kiekkoherruudesta oli kuitenkin välillä keinoja kaihtamatonta ja tapauksen jälkeen seurojen välit olivat entistä jäisemmät. Tapaus pääsi suomalaislehtien urheilupalstojen ykkösuutiseksi. Historiallisen ottelun voitti Karhut maalein 5–2.


title: RU-38 (jääkiekko)

text: RU-38:n ensimmäinen SM-sarjakausi sujui jatkossakin Karhujen varjossa. Karhut eteni lopulta Suomen mestariksi. RU-38 sijoittui kuudenneksi, mikä oli nousijajoukkueelle hyvä sijoitus, sillä pronssijoukkue Rauman Lukko jäi vain kahden pisteen päähän. Hyvää menestystä RU-38 sai kaudella 1964–1965 myös Suomen cupissa, missä se jatkoi kaupungin kiekkomenestystä voittamalla loppuottelussa SaiPan jatkoajan jälkeen 3–2.


title: RU-38 (jääkiekko)

text: RU-38:n toinen SM-sarjakausi 1965–1966 pelattiin kahdessa lohkossa. Edelliskauden avauksen tapahtumat eivät toistuneet, sillä riitapukarit RU-38 ja Karhut pelasivat eri lohkoissa, sillä lohkojako ei ollut maantieteellinen. RU-38 värväsi uudeksi vahvistukseksi Rauman Lukosta Matti ”Mölli” Keinosen. Raumalla ei kuitenkaan sulatettu Keinosen siirtoa Poriin, hän oli tammikuuhun asti karanteenissa seurasiirron takia. Itse sarjassa RU-38 sijoittui lohkossaan kolmanneksi ja pääsi viimeisenä joukkueena mukaan yläloppusarjaan. Paikallisvastustaja Karhut taas jäi omassa lohkossaan neljänneksi, eikä selviytynyt kuuden parhaan joukkoon. Näin RU-38 nousi Porin ykkösseuraksi. Yläloppusarjassa Rosenlew oli viimeisille kierroksille asti kiinni pronssimitalissa, mutta lopullinen sijoitus oli viides. Pronssia voittanut SaiPa oli kahden pisteen erolla parempi, se onnistui voittamaan viimeisen kierroksen ratkaisevan ottelun 3–2.


title: RU-38 (jääkiekko)

text: Seuraavalle kaudelle 1966–1967 RU-38:n maalille hankittiin TPS:stä nuori lupaus Jorma Valtonen. Puolustukseen tuli Ilveksestä Veikko Ukkonen. Joukkueen ykköskentällisen muodosti ketju Matti Keinonen–Raimo Kilpiö–Johannes Karttunen, jonka varaan joukkue laski paljon. Kauden alussa RU-38 etenikin vakuuttavasti voitosta voittoon tehokkaan ykköskentällisen johdolla. Odotetuimmat ottelut Porissa olivat paikallisottelut RU-38:n ja Karhujen välillä, joita edellisenä kautena ei pelattu ollenkaan. Kauden 1966–1967 sarja pelattiin taas vuoden tauon jälkeen yksilohkoisena, joten paikallisotteluja voitiin taas pelata. Joulukuun alussa pelattua ottelua RU-38–Karhut seurasi Isomäen tekojääradalla 8 100 ihmistä. Ottelussa RU-38 oli parempi vakuuttavasti maalein 5–0. Rosenlewille tapaus oli merkittävä, sillä se voitti Karhut ensimmäistä kertaa SM-tason ottelussa. Muitakin seuroja vastaan RU-38 pelasi vakuuttavasti; sarjan puolivälissä rosenlewiläiset olivat sarjan kärjessä yhden pisteen Tampereen Ilvestä edellä.


title: RU-38 (jääkiekko)

text: Myös toisen kierroksen paikallisottelussa helmikuun alussa RU-38 oli parempi, silloin lukemat olivat 2–5. Karhut-voiton jälkeen edessä oli toisen kierroksen merkittävin ottelu: Porissa pelattava kärkikamppailu Ilvestä vastaan. Ensimmäisen kierroksen ottelun RU-38 oli hävinnyt Tampereella. Ottelu Ilvestä vastaan oli tasainen loppuminuuteille asti, jolloin RU-38 sai ylivoiman jonka se onnistui hyödyntämään: RU-38 voitti ottelun maalein 3–2. Voiton myötä porilaisseura oli lähellä mestaruutta, mutta jäljellä oli vielä kuusi ottelua. Mestaruus oli kuitenkin omissa käsissä, mutta seuralla oli jopa varaa hävitä sarjajohtonsa turvin. Tappio tulikin lopulta, seuraavassa ottelussa RU-38 voitti vielä sarjapaikastaan taistelevan Rauman Lukon niukasti, mutta sen jälkeisessä ottelussa myös mestaruudesta taisteleva TPS voitti porilaiset Turussa maalein 7–2.


title: RU-38 (jääkiekko)

text: Tappion jälkeen RU-38 heräsi huomaamaan että mestaruutta ei vielä ollut voitettu. Seuraavissa otteluissa seura ryhdistäytyi ja sekä Reipas että SaiPa kaatuivat seuraavilla kierroksilla selvin lukemin. Sarjan toiseksi viimeisen kierroksen ottelun RU-38 pelasi Kokkolassa Hermestä vastaan. Voitolla RU-38 varmistaisi mestaruuden, ja sillä olisi jopa varaa hävitä viimeinen ottelunsa Tapparaa vastaan. RU-38 ei antanut sarjan heittopussiksi jääneelle Hermekselle mitään mahdollisuuksia, vaan RU-38 voitti ottelun 2–8. Voitto siirsi Rosenlewin saavuttamattomaan sarjajohtoon ja varmisti porilaisseuralle Suomen mestaruuden. Jäljellä oli vielä Porissa pelattava viimeisen kierroksen ottelu Tapparaa vastaan. Tappiokaan ei olisi ottanut mestaruutta RU-38:lta pois, mutta ottelu päättyi RU-38:n voittoon maalein 5–4.


title: RU-38 (jääkiekko)

text: Ottelun jälkeen Porissa alkoivat mestaruusjuhlat vuoden tauon jälkeen. RU-38:n mestaruus ei ollut Porissa yhtä laajasti juhlittu, sillä jyrkästi kahtia jakautuneessa kaupungissa Karhujen suosio oli edelleen laajempi. Saavutus oli kuitenkin RU-38:lle merkittävä, sillä mestaruus oli määrätietoisen joukkueen rakentamisen tulosta. Joukkueen rakentamisessa olivat kunnostautuneet etenkin seurapomo Michael Berner ja valmentaja Matti Lampainen. Joukkue oli noussut viidessä vuodessa suomensarjasta maan parhaaksi jääkiekkojoukkueeksi.


title: RU-38 (jääkiekko)

text: RU-38:n mestaruuden jälkeisenä kesänä oli kuitenkin tulossa vielä suurempi jääkiekkouutinen. Rosenlewin tehtailla ei oltu mestaruudesta huolimatta täysin tyytyväisiä yhtiön urheiluseuraan. RU-38:aan satsatut rahavarat olivat suuret ja kulujen suuruutta oli myös pyritty peittelemään. Talous ei kuitenkaan ollut pääasia yhtiön johdolle, vaan Rosenlewin johdossa katsottiin että urheiluseura ei tuo mukanaan pelkästään positiivista julkisuutta. Etenkin vuoden 1964 skandaali oli yhtiön johdon muistissa, vaikka asia oli jo virallisesti käsitelty. RU-38:n jääkiekkoseuran vaikutus Rosenlewin myynninedistämiseen ei ollut niin positiivinen kuin yhtiössä olisi toivottu. Rosenlew päätti kesällä 1968 luopua koko urheiluseurasta, niin jääkiekkojoukkueesta, kuin jalkapallon mestaruussarjaa pelaavasta jalkapallojoukkueestakin.


title: RU-38 (jääkiekko)

text: Naapuriseura Karhut ei kärsinyt imago-ongelmista, vaan seuralla oli talousongelmia. Karhut oli panostanut porilaisseurojen taistelussa kaupungin herruudesta Porin ulkopuolelta tuotuihin pelaajiin, mikä oli vähentänyt tuntuvasti seuran pankkitilin markkamäärää. Pelaajapalkkiot olivat tuohon aikaan vain nimellisiä, suuremman kuluerän aiheuttivat pelaajasiirrot.


title: RU-38 (jääkiekko)

text: Ratkaisuna oli kahden kilpakumppanin voimien yhdistäminen. Karhujen leirissä oli jo kuultu että RU-38 on lopettamassa toimintaansa, ja Karhuissa toivottiin että RU-38 sulautetaan Karhuihin. Karhuihin sulauttaminen ei tullut Rosenlewin puolelta kuuloonkaan, vaan seuralle oli keksittävä uusi nimi. Yhteisymmärrykseen lopulta päästiin ja kaupunkiin perustettiin uusi seura. Rosenlew lupasi ottaa vastuulleen Karhujen velat ja yhtiö suostui ryhtymään uuden seuran pääsponsoriksi sen ensimmäisillä kausilla. Myös värit uusittiin; Karhujen pääväri sininen ja Rosenlewin pääväri valkoinen vaihdettiin punaiseen, ja uusi seura esiintyi SM-sarjassa kaudella 1967–1968 nimellä Porin Ässät.Vuonna 1967 RU-38:n joukkue esiintyi osittain Suomessa kuvatussa englantilaisessa agenttielokuvassa "Miljardin dollarin aivot". Michael Cainen tähdittämässä elokuvassa nähdään pätkä RU-38:n ja Karhu-Kissojen välisestä joukkotappelusta Helsingin jäähallissa.


title: Betty Ahonurho

text: Betty Aleksandra Ahonurho (o.s. Tuominen, myöh. Hendrickson, 14. toukokuuta 1897 Askola – ?) oli suomalainen näyttelijä, joka muutti 1920-luvulla Yhdysvaltoihin. Betty Ahonurho avioitui Yhdysvalloissa Leonard Hendricksonin kanssa ja sai Yhdysvaltain kansalaisuuden vuonna 1933.


title: Betty Ahonurho

text: Betty Ahonurho opiskeli Helsingin Musiikkiopistossa ja aloitti vuonna 1916 näyttelijän uransa helsinkiläisellä Kansan Näyttämöllä, minkä jälkeen hän kuului kotvan aikaa Kaarle Halmeen kiertueeseen. Vuosina 1920–1923 Ahonurho näytteli Tampereen Työväen Teatterissa, minkä jälkeen hän osallistui Yhdysvalloissa Markus Raution kiertueeseen. Vuodesta 1926 alkaen Ahonurho kuului Paramount-yhtiön henkilökuntaan. Hän näytteli sivuosan nimellä Betty Aho Josef von Sternbergin ohjaamassa draamaelokuvassa "Tapahtuma Lena Smith" ("The Case of Lena Smith", 1929).


title: La Moraleja

text: La Moraleja on varakas asuinalue Alcobendasin kaupungissa Madridin itsehallintoalueen pohjoisosassa Espanjassa. La Moraleja on espanjalainen versio Beverly Hillsistä, ja siellä asuu Espanjan varakkaimpia henkilöitä. La Moralejassa on suuria kartanoita, muutamia ylellisiä golfkenttiä, Espanjan kalleimpia yksityiskouluja ja urheilukerhoja.


title: La Moraleja

text: La Moralejassa asuu rikkaita ja kuuluisia henkilöitä, kuten poliitikkoja, näyttelijöitä, liikemiehiä ja urheilijoita. La Moralejassa asuu tai on asunut José Antonio Camacho, Ava Gardner, David Beckham, Ronaldo, Belinda Peregrin ja Gonzalo Higuaín.


title: Sethery

text: Sethery on suomalainen black metal -yhtye, joka perustettiin Rovaniemellä vuonna 1998. Yhtyeen alkuperäinen nimi oli Black Emotions, jonka alla se toimi vuosina 1998–2000. Yhtye pääsi kaikkojen aikojen ensimmäisenä webzine Imperiumin demokilpailu Eliminaattorin Hall of Fameen.


title: Sethery

text: Yhtye äänitti ensimmäisen demonsa "Grimland Sight" helmikuussa 2000, minkä jälkeen yhtye vaihtoi kitaristia ja kosketinsoittaja Tommi Liukkonen liittyi yhtyeeseen. Yhtye julkaisi toisen demonsa uudella nimellä ja kolmas demo "Bound in Hatred" vuodelta 2002 poiki levytyssopimuksen Woodcut Recordsin kanssa toukokuussa 2003. Esikoisalbumi, "Kholera", julkaistiin 1. maaliskuuta 2004.


title: Sethery

text: Yhtye lopetti toimintansa vuonna 2005.


title: Kholera

text: Kholera on suomalaisen black metal -yhtye Setheryn ensimmäinen ja viimeiseksi jäänyt studioalbumi vuodelta 2004. Se julkaistiin 1. maaliskuuta 2004 levymerkillä Woodcut Records.


title: Kholera

text: Kaikki kappaleet säveltänyt Sethery sekä sanoittanut Juha Henttunen ja Joni Lehto.


title: Kreva

text: Kreva (, ) eli "Krevo" () on Valko-Venäjän luoteisosassa, Hrodnan alueen Smarhonin piirin eteläosissa sijaitseva kylä. Kreva on aiempaan linnaansa kytkeytyvien tapahtumien vuoksi merkittävä Liettuan suuriruhtinaskunnan ja Puolan kuningaskunnan yhteisen historian paikkakunta.


title: Kreva

text: Kivinen Krevan linna rakennettiin ilmeisesti suuriruhtinas Gediminasin kaudella (1316–1341). Sittemmin linna siirtyi hänen pojalleen Algirdasille. Vuonna 1382 Jogaila vangitutti Kęstutisin ja hänen poikansa Vytautasin; vankeja pidettiin Krevan linnassa. Nykyisin tämä vain noin 1,5 kilometrin päässä Liettuan rajalta Vilnan suunnalta Minskiin johtavalta valtatieltä M7 (E28) sijaitseva Krevan linna on raunioina.


title: Kreva

text: Vuonna 1385 Krevan linnassa sovittiin suuriruhtinaskunnan ja tuolloin paljon pienemmän katolisen Puolan kuningaskunnan välisestä suhteesta. Tämä 14. elokuuta 1385 tehty sopimus tunnetaan Krevan unionina. Liittosopimus oli voimassa 400 vuotta eli aina 1700-luvun lopun Puolan jakoihin saakka. Unionisopimukseen liittyen Liettuan tuolloin noin 26-vuotias suuriruhtinas Jogaila kastettiin 15. helmikuuta 1386 Krakovassa, meni pian naimisiin Puolan kuninkaana toimineen, vasta 12-vuotiaan Jadwiga-tytön kanssa ja kruunattiin uudeksi Puolan kuninkaaksi. Jogaila muutti Puolaan. Tästä alkoi Puolan Jagellojen -kunigassuku; Jogailan nimi puolalaiskuninkaana oli "Vladislav II Jagello". Krevan sopimuksen seurauksena myös Liettua kääntyi katoliseen kristinuskoon.


title: Keijo Astala

text: Keijo Aatu Astala (8. huhtikuuta 1908 Helsinki – 8. maaliskuuta 1991 Helsinki) oli suomalainen arkistonjohtaja ja historiantutkija.


title: Keijo Astala

text: Astala toimi Mikkelissä vuodesta 1953 toimineen Savo-Karjalan maakunta-arkiston, myöhemmin Mikkelin maakunta-arkisto johtajana 1945–1972.


title: Keijo Astala

text: Astala osallistui 1960-luvun alussa kirjoituksellaan "Ä-alkuisen kirjainnimibarbarismin synnystä ja levittäjistä Suomessa" kiivaaseen kielikeskusteluun, joka sai alkunsa keväällä 1960, kun radiossa Suomen Tietotoimiston uutisten lukija siirtyi lukemaan ”esteeteen” (STT:n) uutisten sijasta ”ästeeteen” uutisia.


title: Keijo Astala

text: Vuonna 1987 ilmestyneessä kirjassaan "Suomi-kansan puolustus" Astala pyrki muun muassa osoittamaan, että muinoin eläneet herulit olivat suomalaista sukua ja että suomalaisia oli vielä myöhäiskeskiajalla asunut nykyisen Böömin alueella. Hän ilmoittautui myös Sigurd Wettenhovi-Aspan perinteiden jatkajaksi.


title: Cotorro

text: Cotorro tai San Pedro del Cotorro on yksi 15:stä Kuuban Havannan kaupunginosista ja kunnista, ja se sijaitsee 16 kilometriä Old Havanasta. Cotorron kaupunginosa perustettiin vuonna 1822. Cotorrolla on pinta-alaa 66 km², ja sen asukasluku oli 74 650 vuonna 2004 ja asukastiheys 1,131 as/km². Cotorro on Brasilian Campinasin ystävyyskaupunki.


title: Sukupuu (televisiosarja)

text: Sukupuu ("Perfect Strangers") on brittiläinen television minisarja, joka sai ensiesityksensä BBC Two -kanavalla vuonna 2001. Kolmiosaisen draamasarjan on käsikirjoittanut ja ohjannut Stephen Poliakoff, ja pääosia esittävät Michael Gambon, Lindsay Duncan, Matthew Macfadyen ja Claire Skinner. Sarja sai kaksi Royal Television Societyn palkintoa sekä Peabody-palkinnon.


title: Sukupuu (televisiosarja)

text: Sarjan tarina sijoittuu kolmipäiväiseen Symonin suvun sukukokoukseen lontoolaisessa loistohotellissa. Raymond Symon (Gambon) osallistuu kokoukseen vastentahtoisesti yhdessä vaimonsa (Baker) ja poikansa Danielin (Macfadyen) kanssa. Pojalle suvun laajuus tulee yllätyksenä, koska isä ei ole pitänyt sukulaisiinsa yhteyttä. Daniel kuulee erilaisia tarinoita sukunsa historiasta ja muun muassa näkee valokuvan lastenjuhlista joissa ei muista olleensa. Keskeinen juonikuvio punoutuu hänen kahden serkkunsa (Claire Skinner ja Toby Stephens) ja heidän tätinsä (Lindsay Duncan) välille syntyneeseen skismaan heidän veljensä äkillisen kuoleman jälkeen. Raymond saa sairauskohtauksen pitäessään puhetta, ja jouduttuaan vuodelepoon alkaa arvostaa sukulaistensa luonteenpiirteitä, jotka kovasti muistuttavat hänen omiaan. Vanhat valokuvat näyttelevät suurta osaa tarinassa, aivan kuten Poliakoffin vuonna 1999 ensiesitetyssä minisarjassa "Valokuvien vangit".


title: Sukupuu (televisiosarja)

text: Michael Gambon ja Lindsay Duncan saivat rooleistaan Bafta-palkinnot, ja sarja palkittiin Baftassa vuoden parhaana draamasarjana. Royal Television Society antoi sarjalle kaksi palkintoa, muun muassa parhaan käsikirjoituksen palkinnon, ja lisäksi kolme ehdokkuutta.


title: Gertrude Weaver

text: Gertrude Weaver (4. heinäkuuta 1898 – 6. huhtikuuta 2015) oli maailman vanhin elossa ollut ihminen. Hän syntyi Arkansasissa lähellä Texasin rajaa. Hänestä tuli Yhdysvaltain vanhin elävä henkilö Dina Manfredinin kuoltua 17. joulukuuta 2012 ja maailman vanhin japanilaisen Misao Ōkawan kuoltua 1. huhtikuuta 2015. Hän kuuluu myös maailman kymmenen vanhimmaksi eläneen henkilön joukkoon. Hän oli viimeinen elossa oleva vahvistetusti vuonna 1898 syntynyt henkilö. Weaver asui Silver Oaks Health and Rehabilitation -nimisessä vanhainkodissa Arkansasin Camdenissa.


title: Gertrude Weaver

text: Weaverin kuoltua maailman vanhimmaksi eläväksi tuli yhdysvaltalainen Jeralean Talley.


title: Ballard

text: Ballard voi tarkoittaa seuraavia:


title: Whole Foods Market

text: Whole Foods Market on yhdysvaltalainen elintarvikekauppojen ketju, joka on erikoistunut luomuelintarvikkeisiin, ja valikoimiin kuuluu myös terveyttä edistäviä elintarvikkeita. Whole Foods Marketin tuotteet ovat kalliimpia kuin tavanomaisten elintarvikekauppojen tuotteet. Useita Whole Foodsin tuotteita ei saa tavanomaisista elintarvikekaupoista. Whole Foods Marketin pääkonttori sijaitsee Austinissa, Texasissa.


title: Whole Foods Market

text: Kesäkuussa 2017 Amazon.com-verkkokauppa ilmoitti ostavansa Whole Foods Marketin 13,4 miljardilla Yhdysvaltain dollarilla.


title: Jan van Goyen

text: Jan van Goyen (13. tammikuuta 1596 Leiden, Hollanti – 27. huhtikuuta 1656 Haag) oli hollantilainen taidemaalari. Hänet tunnetaan yhtenä hollantilaisen naturalistisen maisemamaalauksen edelläkävijöistä.


title: Jan van Goyen

text: Van Goyen sai nuorena vaikutteita etenkin opettajaltaan Esaias van de Veldeltä, joka oli myös tunnettu naturalistinen maisemamaalari. Van Goyen matkusteli Alankomaissa ja Ranskassa ja maalasi erilaisia maisemia, kuten jokinäkymiä, merinäkymiä, kaupunkinäkymiä ja talvinäkymiä. Vuonna 1632 van Goyen muutti Haagiin, missä hän työskenteli suurimman osan ajastaan sen jälkeen.


title: Jan van Goyen

text: Van Goyenilta tunnetaan noin 1200 maalausta sekä etsauksia ja piirroksia. Hänen tyylilleen oli ominaista yksinkertainen sommittelu, matala horisontti, kevyt ote sekä ilmavuus ja valoisuus. Hänen maalauksiensa monokromaattiseen väriskaalaan kuului etenkin vaaleanvihreää ja kellanruskeaa. Myöhemmällä urallaan hän alkoi käyttää myös hiukan kirkkaampia värejä.


title: Jan van Goyen

text: Van Goyen toimi myös taulukauppiaana ja keinotteli maalla, taloilla ja tulppaaninsipuleilla, mikä lopulta johti siihen, että hän oli kuollessaan maksukyvytön.


title: Close My Eyes – rakasta minua

text: Close My Eyes – rakasta minua ("Close My Eyes") on brittiläinen draamaelokuva vuodelta 1991. Sen on käsikirjoittanut ja ohjannut Stephen Poliakoff, ja sen pääosia näyttelevät Clive Owen, Alan Rickman ja Saskia Reeves.


title: Close My Eyes – rakasta minua

text: 1980-luvulle, Margaret Thatcherin ajan Britanniaan sijoittuva kolmiodraama tutkii insestisen suhteen ja AIDSin aiheuttamia paineita ja tuskaa. Rikkoutuneesta avioliitosta syntyneet sisarukset Richard (Clive Owen) ja Natalie (Saskia Reeves) ovat kasvaneet eri perheissä. Aikuisina he huomaavat tuntevansa kiellettyä vetoa toisiinsa. Richard on menestyvä arkkitehti, Natalie yksinäinen ja elämäänsä tyytymätön rikkaan sijoittajan (Rickman) rouva. Hän viettelee Richardin ja saa molempien elämän pois raiteiltaan.


title: Close My Eyes – rakasta minua

text: Elokuva on laajennettu versio Poliakoffin teatterinäytelmästä "Hitting Town". Näytelmään verrattuna siihen on lisätty AIDS-tematiikkaa sekä tunnelmia Lontoon Docklands-alueen kaoottisesta rakentamisesta 1980-luvulla. Elokuvan läpi kulkeva visuaalinen teema on vanhan korvautuminen uudella.


title: Close My Eyes – rakasta minua

text: "Close My Eyes – rakasta minua" voitti Evening Standard -lehden palkinnon vuoden parhaana elokuvana.


title: Mike Brennan

text: Michael Brennan (s. 24. tammikuuta 1986 Smithtown, New York, Yhdysvallat) on yhdysvaltalainen uransa päättänyt jääkiekkopuolustaja. Hän pelasi viimeiseksi SM-liigajoukkue Vaasan Sportissa kaudella 2015–2016. Hän on pelityyliltään peruspuolustaja, joka osaa pelata myös varsin hyvää fyysistä peliä. Brennan laukoo oikealta.


title: Mike Brennan

text: Brennan pelasi vuodet 2002–2004 Yhdysvaltain maajoukkueen kehitysohjelman mukana. Vuodet 2004–2008 hän kävi Boston Collegea, jossa Brennan voitti Hockey Eastin mestaruuden vuosina 2005, 2007 ja 2008 sekä koko NCAA:n mestaruuden vuonna 2008. Hänet valittiin noista jokaisena vuotena myös Hockey Eastin akateemiseen tähdistökentälliseen. Kaudella 2006–2007 Brennan toimi BC:n varakapteenina ja viimeisellä, NCAA:n mestaruuteen päättyneellä kaudellaan 2007–2008 joukkueensa kapteenina.


title: Mike Brennan

text: Brennania ei koskaan . Hän teki vapaana pelaajana kaksivuotisen tulokassopimuksen Chicago Blackhawksin kanssa huhtikuussa 2008. Brennan pelasi molemmat sopimuskautensa kokonaan farmijoukkue Rockford IceHogsissa, AHL:ssä. Tulokaskausi 2008–2009 toi hänelle 64 runkosarja- ja kahdessa playoff-ottelussa kuusi syöttöpistettä. Kaudeksi 2010–2011 Brennan teki AHL-sopimuksen Toronto Marliesin kanssa. Kaudeksi 2011–2012 hän siirtyi puolestaan Lake Erie Monstersiin. Brennan osallistui myös NHL-joukkue Colorado Avalanchen harjoitusleirille. Oltuaan alkukauden 2012–2013 vapaana pelaajana hän teki marraskuussa 2012 sopimuksen ECHL-joukkue Florida Everbladesin kanssa. Yhdeksän siellä pelatun ottelun jälkeen joukkue lainasi Brenninin loppukaudeksi sarjatasoa ylemmäs AHL-joukkue Worcester Sharksiin.


title: Mike Brennan

text: Kaudeksi 2013–2014 Brennan siirtyi vuoden mittaisella sopimuksella Saksan DEL-liigan Iserlohn Roostersiin. Oltuaan alkukauden 2014–2015 vapaana pelaajana hän siirtyi loppukauden kattavalla ja kahden kuukauden koeajan sisältäneellä sopimuksella SM-liigan nousijajoukkue Vaasan Sportin paitaan. Brennan sai marraskuun lopulla jatkosopimuksen loppukaudeksi. Hän oli tehoilla 7+7=14 joukkueen eniten maaleja tehnyt puolustaja sekä tehokkain puolustaja Oskari Mannisen kanssa. Brennan sijoittui 129 minuutillaan SM-liigan jäähypörssissä toiseksi edellään vain TPS:n Otto Karvinen. Kesäkuussa 2015 hän teki vuoden mittaisen jatkosopimuksen Sportin kanssa.


title: Mike Brennan

text: Brennan pelasi alle 18-vuotiaiden MM-kilpailuissa vuonna 2004, jolloin hän voitti hopeaa.


title: Asenso Ampim

text: Nana Asenso Ampim (s. 7. joulukuuta 1988 Accra) on ghanalais-yhdysvaltalainen koripalloilija. Hän pelaa ominaisimmillaan joko pienenä laitahyökkääjänä tai isona laitahyökkääjänä. Yhdysvaltalaisessa Columbian yliopistossa neljä kautta pelannut Ampim on pelannut ammattilaisena Etelä-Korean ja suomalaisen Tampereen Pyrinnön lisäksi Libanonissa ja Virossa.


title: Asenso Ampim

text: Ghanan Accrassa syntynyt ja Yhdysvalloissa The Groton Schoolissa high schoolinsa käynyt Ampim pelasi yliopistokoripalloa Columbian yliopistossa neljä kautta vuosina 2007–2011.


title: Asenso Ampim

text: Yliopiston jälkeen Ampim suuntasi Yhdysvaltain ulkopuolelle. Hän pelasi kauden 2012–2013 libanonilaisessa Antranik SC:ssä 23,3 pisteen ja 12,0 levypallon ottelukohtaisilla keskiarvoilla. Seuraavaksi kaudeksi Ampim siirtyi virolaiseen Tallinna Kaleviin, jossa hän pelasi Meistriliigan lisäksi Baltian liigaa. Viron pääsarja Meistriliigassa Ampim oli toiseksi paras pisteidentekijä ja otti kolmanneksi eniten levypalloja. Kalev sijoittui runkosarjassa viidenneksi ja selviytyi välieriin asti, joissa se hävisi Tartu Ülikool/Rockille. Pronssiottelussa Rakvere Tarvas voitti Kalevin, joka sijoittui neljänneksi. Baltian liigassa Kalev jäi alkulohkonsa viimeiseksi. Ampim pelasi Baltian liigassa neljä ottelua 15,5 pisteen ja 8,3 levypallon keskiarvoilla.


title: Asenso Ampim

text: Syksyllä 2014 Ampim teki sopimuksen suomalaisen Tampereen Pyrinnön kanssa. Pyrintö pelasi Korisliigan lisäksi Baltian liigaa. Korisliiga-debyytissään Ampim teki sarjan piste-ennätyksensä Tapiolan Honkaa vastaan tehtyään 24 pistettä ja otettuaan 15 levypalloa. Lisäksi häntä rikottiin viidesti. Jo kuuden Korisliigaottelun jälkeen, lokakuun lopussa, Ampim siirtyi eteläkorealaiseen Soul Samsung Thundersiin. Etelä-Koreassa Ampimin palkka kasvoi satoihintuhansiin euroihin per kausi.


title: Asenso Ampim

text: Ampim on monipuolinen heittäjä ja pystyy puolustamaan vastustajaa tämän pelipaikasta riippumatta. Ampimin kyky pelata kolmiopeliä oli tärkeässä roolissa hänen siirtyessään Pyrintöön. Hänen on kuvailtu olevan urheilullinen ja nopea sekä pelaavan kovaa.


title: Beata Harju

text: Beata Harju (s. 1990 Helsinki) on suomalainen näyttelijä, elokuvantekijä ja käsikirjoittaja. Hän on yksi vuonna 2014 valmistuneen animaatioelokuvan "Muumit Rivieralla" käsikirjoittajista, ja myös ääninäyttelee elokuvassa Mymmeliä ja Laivakissaa. Harju on esiintynyt Svenska Teaternin näytelmissä "Kuka Pelkää Virginia Woolfia?" ja "August: Osage County" vuosina 2012–2013. Hän on valmistunut New Yorkin Sarah Lawrence College -yliopistosta ja Professional Performing Arts School -lukiosta.


title: Kajastus (albumi)

text: Kajastus on vuonna 1979 ilmestynyt Sakari Kukon ensimmäinen sooloalbumi, jolla hänen lisäkseen soittaa kaksi muuta Piirpaukessa vaikuttanutta muusikkoa; Hasse Walli ja Antti Hytti. Levyn kansitekstit on laatinut Henrik Otto Donner, jonka mukaan albumi pyrkii kuvaamaan Suomea muun muassa erilaisten äänien ja tunnelmien kautta. Kajastuksen A-puoli käsittelee maata ja B-puoli merta. Levyllä kuullaan sen tuottajan Richard Stanleyn keräämiä ääniefektejä, joita ovat esimerkiksi erilaiset luonnon ja eläinten äänet. Merta kuvaava B-puoli on sähköisemmin toteutettu kuin akustinen A-puoli ja se sisältää muun muassa Hasse Wallin sähkökitaraa.


title: Kajastus (albumi)

text: Albumin kannen on maalannut kuvataiteilija Riitta Nelimarkka. Vuonna 2011 Kajastus julkaistiin CD-muodossa Piirpauken "Kirkastus"-albumin bonuksena.


title: Strule

text: Strule on 28 kilometriä pitkä joki Pohjois-Irlannissa. Joki saa alkunsa Drumragh- ja Camowenjokien yhdistyessä Omaghin kaupungin keskustassa. Sieltä joki virtaa luoteeseen Strabanen kaupunkiin ja yhdistyy Dergin kanssa muodostaen Mournejoen.


title: Strule

text: Strulen valuma-alue on 109 neliökilometriä. Jokeen liittyy vähän ennen Strabanea Owenkillewjoki. Strule on merkittävä lohen ja taimenen kalastusalue.


title: Virret (albumi)

text: Virret – Spirituals from the North on vuonna 2001 julkaistu Sakari Kukon toinen sooloalbumi, joka ilmestyi 22 vuotta hänen ensimmäisen soololevynsä "Kajastuksen" jälkeen. Se sisältää yksitoista Suomen evankelis-luterilaisen kirkon uudesta virsikirjasta löytyvää virttä sekä kolme hengellistä sävellystä, joista yksi on ruotsalainen Taalainmaalta peräisin oleva kansansävelmä. Albumi ilmestyi Vanhan virsikirjan 300-vuotisjuhlavuotena.


title: Virret (albumi)

text: Virret-levy oli alun perin tarkoitus toteuttaa duona pianisti Samuli Mikkosen kanssa kirkkouruilla ja puhaltimilla, mutta lopulta Kukko päätyi ottamaan mukaan Mikkosen koko kolmehenkisen kokoonpanon. Musiikilliselta tyylilajiltaan albumi edustaa jazzia ja siltä löytyy myös runsaasti improvisaatiota.


title: Virret (albumi)

text: Virsien numerointi on vuoden 1986 virsikirjasta.


title: Kehrer Verlag

text: Kehrer Verlag on saksalainen taidekirjojen kustantamo, joka on erikoistunut valokuvaan, kuvataiteisiin ja äänitaiteeseen. Kustantamon on perustanut 1995 Klaus Kehrer. Kustantamon toimitilat ovat Heidelbergissa vanhassa suojellussa keramiikkatehtaassa. Lisäksi sillä on näyttelytila Berliinissä Prenzlauer Bergissä ja toukokuussa 2014 avattu Galerie Kehrer.


title: Kehrer Verlag

text: Kustantamo julkaisee vuosittain satakunta nimikettä.


title: Iisalmen lyseo

text: Iisalmen lyseo on vuonna 1896 perustettu keskikokoinen lukio Iisalmessa, Ylä-Savossa. Opiskelijoita on noin 340. Lyseo noudattaa luokattoman lukion periaatteita, eli kiinteitä opetusryhmiä ei ole. Koulusta on valmistunut vuosien saatossa yli 8 000 ylioppilasta.


title: Iisalmen lyseo

text: Lyseon päärakennus valmistui vuonna 1932, ja se peruskorjattiin vuosina 2003–2004. Syksyllä 2003 lukion viereiselle tontille vanhan paloaseman yhteyteen valmistui Luma-keskus Majakka. Rakennus sisältää lyseon fysiikan, kemian ja biologian luokkatilat, auditorion, ruokalan sekä terveydenhoitajan tilat. Majakassa on myös Juhani Ahon koulun luokkatiloja.


title: Iisalmen lyseo

text: Iisalmen lyseo painottaa kansainvälisyyttä. Sen toiminnan näkyvimpiä muotoja ovat vaihto-opiskelijatoiminta, vaihto-opettajatoiminta, opintovierailut ulkomaille sekä ulkomaisten koulujen kanssa toteutettavat projektit. Lyseolla on yhteistyökouluja Italiassa, Saksassa, Irlannissa, Venäjällä, Virossa, Espanjassa ja Puolassa, ja se osallistuu aktiivisesti kansainvälisiin projekteihin. Lyseolaiset ovat vierailleet useaan otteeseen Euroscola-tapahtumissa.


title: Iisalmen lyseo

text: Lyseo on mukana Ylä-Savon toisen asteen yhteistyöhankkeessa Mahiksessa, joka tarjoaa opiskelijalle mahdollisuuden suorittaa lukio-opintojen ja ylioppilastutkinnon rinnalla ammatillisen tutkinnon neljässä vuodessa. Lisäksi on mahdollista valita opintoja mistä tahansa MAHIS-oppilaitoksesta vaihtojaksolla.


title: Iisalmen lyseo

text: Lukiovertailussa Iisalmen lyseo loistaa tuloksillaan: tulokset ovat lähes kaikissa aineissa keskitasoa parempia.Lähde


title: Major League Baseball -kausi 1938

text: Major League Baseball -kauden 1938 päätteeksi pelatussa World Series -ottelusarjassa kohtasivat New York Yankees ja Chicago Cubs. Kuudes MLB:n All-Star -ottelu pelattiin Crosley Fieldilla, Cincinnatissa, Ohiossa, 6. heinäkuuta 1938. NL voitti juoksuin 4–1.


title: Taisto School Power

text: Taisto School Power on osa Nuoren Suomen-kampanjaa, jonka tarkoituksena on yläkouluikäisten lihaskunnon kehittäminen.


title: Taisto School Power

text: Vuonna 2012 alkaneeseen vuosittaiseen tapahtumaan on osallistunut yli 216 000 nuorta. Tapahtumasta näytettiin Yle TV2-kanavalla minisarja Taisto – koulujen kisa. Keväällä 2014 seitsenosainen ohjelmasarja keräsi yhteensä 700 000 katsojaa.


title: Taisto School Power

text: Taisto-kampanja koostuu treenijaksosta sekä Taisto School Power –kilpailuista. Treenijakso haastaa kehittämään omaa lihaskuntoaan monipuolisten ja innostavien treenivinkkien avulla. Kilpailuissa ratkaistaan Suomen kovakuntoisimman yläkoulun titteli.


title: Amateur World Series 1938

text: Amateur World Series oli maajoukkueiden välinen baseball-turnaus, myöhemmältä nimeltään World Cup, josta käytettiin myös nimitystä Baseballin maailmanmestaruuskilpailut. Vuonna 1938 Yhdysvaltain ja Iso-Britannian maajoukkueet kohtasivat viiden ottelun sarjassa, jonka voittajalle myöhemmin myönnettiin ensimmäisen amatöörien maailmanmestarin arvo. Yhdysvaltain joukkue oli koottu opiskelijoista, ja se valmistautui vuoden 1940 olympiakisoihin. Iso-Britannian joukkue koottiin Lontoon ja Yorkshiren liigapelaajista, ja siinä oli myös kanadalaissyntyisiä pelaajia.


title: Kadmiumkarbonaatti

text: Kadmiumkarbonaatti (CdCO) on epäorgaaninen kadmium- ja karbonaatti-ioneista muodostuva ioniyhdiste. Yhdistettä voidaan käyttää muiden kadmiumyhdisteiden kuten väriaineiden valmistukseen. Luonnossa kadmiumkarbonaattia esiintyy harvinaisena otaviittimineraalina.


title: Kadmiumkarbonaatti

text: Kadmiumkarbonaatti on huoneenlämpötilassa valkoista kiteistä tai jauhemaista ainetta. Sen alkeiskoppi on rakenteeltaan ortorombinen ja muistuttaa kalsiitin rakennetta. Kidevedettömän yhdisteen lisäksi tunnetaan myös kidevedellinen hemihydraatti (CdCO·½HO). Kadmiumkarbonaatti ei liukene veteen, mutta on liukoinen ammoniakki- ja syanidiliuoksiin kompleksi-ionien muodostumisen vuoksi. Happoihin se liukenee muiden karbonaattien tavoin vapauttaen hiilidioksidia. Kuumennettaessa 330–360 °C:n lämpötilaan kadmiumkarbonaatti hajoaa kadmiumoksidiksi ja hiilidioksidiksi.


title: Kadmiumkarbonaatti

text: Kadmiumkarbonaatti on veteen liukenematonta ja sitä voidaan valmistaa saostamalla karbonaattiliuoksen avulla liukoisen suolan kuten kadmiumsulfaatin vesiliuoksesta. Tyypillisesti saostavana reagenssina käytetään ammoniumkarbonaattia, koska alkalimetallikarbonaattien kuten natriumkarbonaatin käyttö johtaa usein hydroksi- tai oksikarbonaattien muodostumiseen. Toinen tapa valmistaa yhdistettä on kadmiumkloridin kuumentaminen yhdessä urean kanssa suljetussa koeputkessa 200 °C:n lämpötilaan.


title: Kadmiumkarbonaatti

text: Kadmiumkarbonaattia käytetään muiden kadmiumyhdisteiden kuten kadmiumkloridin, kadmiumbromidin ja kadmiumsulfidin valmistamiseen. Näistä kadmiumsulfidia käytetään keltaisena tai punaisena väriaineena kadmiumkeltaisen tai -punaisen nimellä.


title: Etnografinen museo (Tukholma)

text: Etnografinen museo () on Tukholman Gärdetin kaupunginosassa toimiva museo. Se on yksi Ruotsin valtion neljästä maailmankulttuurien museosta. Etnografinen museo esittelee maailman eri kansojen historiallisia esineitä. Se oli pitkään osa Ruotsin luonnonhistoriallista museota. Museoon on ilmainen sisäänpääsy.


title: Etnografinen museo (Tukholma)

text: Puisen museorakennuksen suunnittelivat kilpailun pohjalta arkkitehdit Jan Gezelius ja Gunnar Mattsson, ja se rakennettiin 1977–1978. Rakennus voitti myöhemmin Kasper Salin -arkkitehtuuripalkinnon. Museo avattiin 1980.


title: Etnografinen museo (Tukholma)

text: Museon pihalla seisoo Kanadan Brittiläisessä Kolumbiassa asuvien haisla-intiaanien veistämä yhdeksän metriä korkea G’psgolox-toteemipaalu. Paikalla oli alun perin vuonna 1872 veistetty toteemipaalu, joka oli tuotu Ruotsiin 1920-luvulla, mutta se palautettiin vuonna 2006 haisla-kansan pyynnöstä Kanadaan. Tilalle pystytettiin haislojen lahjoittama kopio toteemipaalusta.


title: Itä-Aasian museo

text: Itä-Aasian museo () on kulttuurihistoriallinen museo Tukholman Skeppsholmenilla. Se on yksi Ruotsin valtion neljästä maailmankulttuurien museosta. Itä-Aasian museon pohjana oli valtion itäaasialainen kokoelma, joka perustettiin 1926 Johan Gunnar Anderssonin Kiinasta tuomien esineiden ympärille.


title: Itä-Aasian museo

text: Museorakennus sijaitsee Moderna museetin ja Skeppsholmenin kirkon vieressä. Kyseessä on Ruotsin laivaston käytössä ollut historiallinen rakennus, joka rakennettiin alun perin vuonna 1663 köydenpunomoksi. Se muutettiin 1699–1700 arkkitehti Nicodemus Tessin nuoremman suunnitelmien mukaan kuninkaallisten drabanttien talliksi ja myöhemmin laivaston ammus- ja tarvikevarastoksi. Myöhemmin sitä on useasti muutettu, viimeksi vuonna 1963 museokäyttöön.


title: Chipewyan

text: Chipewyan eli dëne on Kanadassa asuvien chipewyan-intiaanien puhuma athabasca-kieli, jota puhuu äidinkielenään ihmistä˔ Se on yksi Luoteisterritorioiden provinssin virallisista kielistä.


title: Chipewyan

text: Chipewyan-intiaanit käyttävät kielestään nimeä "dëne". Termi ”chipewyan” oli vihollisen käyttämä nimi ja sitä pidetään halventavana. Suomeksi chipewyan on kuitenkin suositeltu nimi kielelle.


title: Myrskylasi

text: Myrskylasi on sään ennustamista varten kehitetty laite, joka koostuu nesteellä täytetystä lasiastiasta. Laitteen toiminta perustuu lasin sisällä olevan nesteen ulkonäön muutokseen, minkä perusteella voidaan yrittää ennustaa erilaisia säätiloja. Nykyaikaiset kokeet eivät ole kyenneet todistamaan myrskylasin toimivuutta.


title: Myrskylasi

text: Lasin sisällä oleva neste koostuu useista eri aineista, useimmiten tislatusta vedestä, etanolista, salpietarista, ammoniumkloridista ja kamferista. Seoksen kehitti amiraali Robert FitzRoy, joka käytti myrskylaseja säätilojen ennustamiseen matkoillaan Charles Darwinin kanssa HMS "Beaglella".


title: Myrskylasi

text: Matkoillaan FitzRoy seurasi tarkasti myrskylasin käyttäytymistä ja dokumentoi sen toimintaa eri säätiloissa:


title: Myrskylasi

text: Vuonna 1859 pahat myrskyt koettelivat Britteinsaaria. Britannian kruunu reagoi jakamalla myrskylaseja monille pienille kalastajayhteisöille, joita laivojen henkilökunta konsultoi ennen merille menoa. Tämän seurauksena myrskylasit tulivat tunnetuiksi nimellä ”FitzRoyn ilmapuntari”.


title: Myrskylasi

text: Artikkelissa ”Journal of Crystal Growth” julkaistun kokeen mukaan lämpötilan muutos on ainoa tekijä, joka saa aikaan kiteiden kasvamisen myrskylasissa.


title: Myrskylasi

text: Cecil Adams suoritti epävirallisia kokeita myrskylaseilla ja huomasi, että myrskylasin onnistuminen sään ennustamisessa on verrattavissa sattumaan.Kuumenna tislattu vesi ja sekoita joukkoon salpietari ja ammoniumkloridi. Lisää lopuksi etanoli ja kamferi. Kaada valmis seos korkilla suljettuun koeputkeen.


title: Tekniikan museo (Tukholma)

text: Tekniikan museo () on museo Tukholman Gärdetin kaupunginosassa.


title: Tekniikan museo (Tukholma)

text: Museo on perustettu vuonna 1924. Sen kokoelmat käsittävät nykyisin noin 55 000 esinettä, joista noin 4 500 kerrallaan on näytteillä. Pääosa kokoelmista on vuosien 1860 ja 1930 välisenä aikana valmistettuja esineitä ja laitteita. Ragnar Hjorthin suunnittelema museorakennus on valmistunut 1934–1936 ja niin sanottu Teknorama-siipi 1964. Viereisessä rakennuksessa toimivat Ruotsin poliisimuseo ja kansallisurheilumuseo.


title: Morisyen

text: Morisyen on Mauritiuksella puhuttu ranskaan pohjautuva kreolikieli. Se on Mauritiuksen "de facto" kansalliskieli sillä Mauritiuksen perustuslaki ei määrittele mitään kieltä viralliseksi. Kieltä puhuu äidinkielenään 1 090 000 ihmistä .


title: Morisyen

text: Morisyen on lähempänä Karibialla puhuttuja ranskaan pohjautuvia kreolikieliä kuin läheisellä Réunionin saarella puhuttua réunionnais’ta. Läheisin morisyenin sukukieli on kuitenkin Seychellien kreoli.


title: Morisyen

text: Vuonna 2011 morisyenin kielenhuoltoa tekevä "Akademi Kreol Morisien" julkaisi sekä oikeinkirjoitusohjeen että kieliopin.


title: Morisyen

text: Morisyenin ääntäminen perustuu ranskaan niin kuin sen oikeinkirjoituskin, mutta varsinkin oikeinkirjoituksessa on pyritty yksinkertaisuuteen ja välttämään päällekkäisyyksiä .


title: Morisyen

text: Jotkin ranskan äänteet ovat sulautuneet yhteen muiden äänteiden kanssa morisyenissa. Vokaalien kohdalla [y] ja [ø] ovat muuttuneet äänteiksi [i] ja [e]. Konsonanteista [ʃ] sekä [ʒ] ovat sulautuneet äänteisiin [s] ja [z], koska ne eivät ole perinteisesti kuuluneet morisyeniin .


title: Morisyen

text: Konsonantteja on 22.


title: Morisyen

text: Äänne [ʃ] on tullut lähinnä englantilaisten lainasanojen mukana ja on vakiintumassa yleiskieleen. Toisinaan myös kirjainyhdistelmä ⟨si⟩ tuottaa kyseisen äänteen. Esim. morisien /moʁiʃen/.


title: Morisyen

text:
Vokaaleja on yhteensä 9: niistä 3 on nasaalisia ja 6 oraalisia. Vokaalin pituus ei muuta merkityksiä.
Nasaalisuutta merkitään n-kirjaimella, joten ⟨an⟩, ⟨on⟩ ja ⟨in⟩ ovat nasaalisia. Kuitenkin kaksi peräkkäistä n-kirjainta kumoaa nasaalisuuden, joten esim. bonbonn (= karkki) äännetään [ˈbɔ̃.bon].


title: Morisyen

text: Morisyenin sanasto pohjautuu ranskaan, mutta sanoja on myös tullut mm. englannista ja tamilista.


title: Morisyen

text: Englantilaisia lainoja ovat esim. "shopping" (ostokset) tai "map" (kartta). Tamilista tulleita lainoja ovat esim. "kali" (kaktus: கள்ளி /kalli/), "kotomili" (korianteri: கொத்துமல்லி /kottumalli/) ja "ayo!" (oi voi!: ஐயோ! /ayyo/).


title: Morisyen

text: 1: enn, 2: de, 3: trwa, 4: kat, 5: sink, 6: sis, 7: set, 8: wit, 9: nef, 10: dis


title: Morisyen

text: Yksikön 2. persoonista "to" on tuttavallisempi kun taas pronominia "ou" käytetään muodollisissa tilanteissa ja teitittelyssä.


title: Morisyen

text: Monikon 3. persoonan pronomia "bann-la" käytetään pääsääntöisesti vain silloin, kun "zot" aiheuttaisi sekaannuksen mon. 2. ja 3. persoonien välillä.


title: Salsalbé

text: Salsalbé (myös "Sasalbé") on maalaiskunta Moptin alueen Moptin piirissä Malissa. Sen keskuskylä N’Gourema Toboro sijaitsee Nigerjoen sisämaasuistossa 56 kilometriä Moptista länteen. Kunnassa on 6 000 asukasta (vuonna 2009).


title: Salsalbé

text: Salsalbén kunta rajoittuu idässä Moptin piirin Koubayen ja etelässä Ouro Modin, lounaassa Djennén piirin Togué Morarin, lännessä Ténenkoun piirin Ouro Guirén ja Ouro Ardon sekä pohjoisessa Togoro Kotian kuntiin.


title: Salsalbé

text: Kunnan alueesta neljä viidesosaa on Nigerin ja sen haarajoen Diakan tulvatasankoa. Vesistöjä ovat Nigerin haarajoet Ballel, Bouroudhé, Fakolewel, Kagnawol, Koulé Gnagné, Koulé Kagna, Mayel Sango, Mayo Diboli, Mayo Kouna ja Mayo Sango. Luonnonvarainen kasvillisuus käsittää tulvaniittyjä ja metsiä. Seutu kuuluu Sahelin vyöhykkeeseen.


title: Salsalbé

text: Kuntaan kuuluu yhdeksän kylää: Belanguel, Borgo, Diolel, Kouna, N’Gourema Bacoure, N’Gourema Feya, N’Gourema Lanagoti, N’Gourema Toboro ja Welingara. Niistä suurin on yli tuhannen asukkaan Borgo. N’Gourema Toborossa asukkaita on 800.


title: Salsalbé

text: Asukkaat ovat fulbeja, rimaibeja ja bozoja. Yleisimmät kielet ovat fulani ja bozo.


title: Salsalbé

text: Kunnan liikenneyhteydet ovat huonot. Tulva-aikaan ainoa liikenneväline on vene. Lisäksi käytetään hevoskärryjä ja moottoripyöriä.


title: Salsalbé

text: Asukkaiden pääelinkeinot ovat maanviljely, karjanhoito ja kalastus. Tärkeimmät viljelykasvit ovat riisi (69 % tuotannosta), hirssi (28 %), maissi (3 %), lehmänpapu, maapähkinä ja vihannekset. Bozojen ja somonojen vuotuisesta 75 tonnin kalansaaliista suuri osa myydään tuoreena, kuivattuna tai savustettuna Moptiin ja Ténenkouhun. Lisäksi harjoitetaan kaupankäyntiä, pienimuotoista keräilyä ja käsityöammatteja. Teollisuutta tai matkailupalveluja ei ole.


title: Salsalbé

text: Kylissä toimii kaksi alakoulua, koulutus- ja kehittämiskeskus (CED) ja lukutaitokeskus. N’Gourema Toborossa on hyvin vaatimaton terveyskeskus ja eläinapteekki. Vesihuolto käsittää kaivoja ja porakaivoja. Muita palveluja ovat muutama kauppa, rehuvarasto ja N’Gourema Feyan pieni tori.


title: Vaski-kirjastot

text: Vaski-kirjastot on Varsinais-Suomen alueen kirjastoverkosto eli kirjastokimppa, johon kuuluvat Kaarinan, Kustavin, Laitilan, Liedon, Maskun, Mynämäen, Naantalin, Nousiaisen, Paimion, Pyhärannan, Raision, Ruskon, Sauvon, Taivassalon, Turun, Uudenkaupungin ja Vehmaan kirjastot. Alueen kirjastojen asiakkaat voivat lainata kaikkien kuntien kirjastoista samalla kortilla, varata lainoja muista kunnista ja palauttaa lainansa muiden kuntien kirjastoihin.


title: Sio

text: Sio on maalaiskunta Moptin alueen Moptin piirissä Malissa. Sen keskuskylä Soufouroulaye sijaitsee Niger- ja Banijokien tulva-alueen itäreunalla 25 kilometriä Moptista etelään. Kunnassa on 24 100 asukasta (vuonna 2009).


title: Sio

text: Sion kunnan pinta-ala on 521 neliökilometriä. Se rajoittuu lännessä Moptin piirin Soyen ja pohjoisessa Socouran, idässä Bandiagaran piirin Pignari Banan ja Pignaryn sekä etelässä Djennén piirin Fakalan kuntiin.


title: Sio

text: Kunta on pinnanmuodostukseltaan tasankoa, jonka länsiosa kuuluu tulva-alueeseen. Sen läpi virtaa Nigerin sivujoki Bani, joka muodostaa lukuisia järviä kuten Mbela, Thiofi, Kadié, Bouba ja Sabana. Luonnonvarainen kasvillisuus on savannia sekä paikoitellen galleriametsiä.


title: Sio

text: Seutu kuuluu Sahelin vyöhykkeeseen. Sadekausi kestää heinäkuusta syyskuuhun. Vuotuinen sademäärä on 350–400 millimetriä.


title: Sio

text: Kuntaan kuuluu 20 kylää. Niistä suurimmat ovat 4 000 asukkaan Kouna, 3 600 asukkaan Somadougou ja yli 2 000 asukkaan Soufouroulaye ja Neima. Asukkaat ovat etupäässä markoja, bambaroita, fulbeja, dogoneja ja bozoja. Vallitsevat uskonnot ovat islam ja kristinusko.


title: Sio

text: Kunnan läpi kulkee Bamakon ja Moptin välinen maantie RN6, minkä ansiosta useilla kylillä on hyvät liikenneyhteydet.


title: Sio

text: Asukkaiden pääelinkeinot ovat maanviljely, karjanhoito ja kalastus. Tärkeimmät viljelykasvit ovat riisi (lähes 40 % tuotannosta), hirssi, durra, maissi, maapähkinä, pavut, vesimeloni ja vihannekset. Kotieläimiä ovat naudat, lampaat, vuohet, aasit ja hevoset. Lisäksi harjoitetaan polttopuun hankintaa, keräilyä, käsityöammatteja ja kaupankäyntiä. Somadougoussa pidetään viikoittain tärkeät markkinat ja Soufouroulayessa pienemmät. Karjaa ja kalaa viedään myytäväksi Moptiin, Bamakoon ja Burkina Fasoon.


title: Sio

text: Kunnassa toimii esikoulu, kahdeksan alakoulua, kaksi yläkoulua, kaksi koulutus- ja kehittämiskeskusta (CED), lukutaitokeskuksia ja madrasa. Terveyspalveluihin kuuluvat Soufouroulayen ja Somadougoun terveyskeskukset ja kaksi terveysasemaa. Vesihuolto käsittää joukon kaivoja, porakaivoja ja vesiposteja. Muihin palveluihin kuuluu kaksi toria, kaupat, viljavarastot, myllyt, riisinkuorimakoneet sekä Soufouroulayen nuortenleiri, jonka tarkoitus on edistää nuorison työllisyyttä. Jokaisen kylän pikku moskeijan lisäksi kunnassa on kaksi suurta perjantaimoskeijaa.


title: Sio

text: Kunnassa sijaitsevat Sékou Amadoun 1800-luvun alussa perustaman Hamdallahin kaupungin rauniot. Matkailupalveluja ei ole.


title: Timothée Kolodziejczak

text: Timothée Kolodziejczak (s. 1. lokakuuta 1991 Avion, Ranska) on ranskalainen jalkapalloilija. Hän edustaa saksalaista Borussia Mönchengladbachia ja on pelipaikaltaan joko keskuspuolustaja tai vasen laitapuolustaja.


title: Timothée Kolodziejczak

text: 21. elokuuta 2008 Kolodziejczak siirtyi Ranskan pääsarjan seitsenkertaisen mestarin Olympique Lyonnaisin riveihin. Siirto toteuttiin lainasopimuksena, johon liittyi osto-optio kauden päätteeksi Lensin vaatimaan vähintään 3 miljoonan euron siirtokorvaukseen. Siirtoikkunan muista hankinnoista johtuen, Kolodziejczakia ei valittu joukkueen harjoituskaudelle vaan joukkueen silloinen päävalmentaja Claude Puel lähetti hänet maan neljännekski korkeimmalle sarjatasolle Championnat de France amateuriin. Ensiesiintymisensä seuran reservijoukkueessa hän teki 13. syyskuuta 2008 paikallisvastustaja Saint-Étiennen reservijoukkuetta vastaan. Kaksi kuukautta myöhemmin hän sai kutsun edustusjoukkueeseen 23. marraskuuta 2008 pelattavaan otteluun Paris Saint-Germainia vastaan. Hän teki samaisessa ottelussa myös ensiesiintymisensä ammattilaistasolla, kun hänet vaihdettiin kentälle loukkaantuneen Anthony Réveillèren tilalle. Kauden jälkeen Kolodziejczak teki joukkueen kanssa nelivuotisen sopimuksen ja hänestä maksettiin 2,5 miljoonan euron siirtokorvaus.


title: Timothée Kolodziejczak

text: Kesällä 2012 Kolodziejczak siirtyi Niceen nelivuotisella sopimuksella. Hän pelasi joukkueessa kahden kauden aikana kaiken kaikkiaan yhteensä 82 ottelua ja teki niissä neljä maalia.


title: Timothée Kolodziejczak

text: 29. elokuuta 2014 Kolodziejczak teki nelivuotisen sopimuksen espanjalaisseura Sevillan kanssa. Hänestä maksettiin arviolta noin 4 miljoonan euron siirtokorvaus.


title: Sergio Rico

text: Sergio Rico González (s. 1. syyskuuta 1993 Sevilla, Espanja) on espanjalainen jalkapallomaalivahti. Hän edustaa Englannin Valioliigassa pelaavaa Fulhamia.


title: Sergio Rico

text: Rico on kotikaupunkinsa jalkapalloseura Sevilla Fútbol Clubin junioriakatemian kasvatti. Ensiesiintymisensä seuran reservijoukkueessa hän teki vuonna 2011. 1. heinäkuuta 2013 hän solmi kaksivuotisen sopimuksen seuran kanssa.


title: Sergio Rico

text: 14. syyskuuta 2014 Rico teki ensiesiintymisensä seuran edustusjoukkueessa ottelussa Getafea vastaan, kun joukkueen molemmat maalivahdit Beto ja Mariano Barbosa olivat loukkaantuneina. Ottelu päättyi Sevillan 2–0-voittoon.


title: Sergio Rico

text: Hän teki debyyttinsä Espanjan maajoukkueessa 1. kesäkuuta 2016 Etelä-Koreaa vastaan.


title: Vojtěch Polák

text: Vojtěch Polák (s. 27. kesäkuuta 1985 Ostrov nad Ohří, Tšekkoslovakia) on tšekkiläinen jääkiekkoilija, joka edustaa KHL-joukkue Severstal Tšerepovetsia. Hän on pelipaikaltaan vasen laitahyökkääjä. Polák suurimmat vahvuudet löytyvät maalintekotaidoista. Hänet on kuitenkin varsinkin nuorempana tunnettu hieman huonompana joukkuepelaajana. Polák on pelannut urallaan ulkomailla myös Pohjois-Amerikassa, Sveitsissä ja Suomessa.


title: Vojtěch Polák

text: Polák on HC Karlovy Varyn kasvatti. Hän debytoi kaudella 2000–2001 vain 15-vuotiaana seuran Extraliga-joukkueessa, jossa Polák pelasi kaksi ottelua. Kaudella 2001–2002 hän pelasi siellä yhdeksän runkosarjaottelua tehopistein 1+1=2. Kausi 2002–2003 oli Polákille ensimmäinen kokonainen Extraligassa ja hän teki 41 runkosarjaottelussa tehot 7+9=16. Dallas Stars varasi Polákin toisella kierroksella 36. pelaajana . Kaudella 2003–2004 hän pelasi Karlovy Varyn lisäksi myös yhden ottelun HC Sparta Prahassa ja kaudella 2004–2005 Polák pelasi myös HC Dukla Jihlavassa sekä ssarjatasoa alempana 1. česká hokejová ligan SK Kadaňissa.


title: Vojtěch Polák

text: Kaudeksi 2005–2006 Polák siirtyi kolmivuotisella tulokassopimuksella Dallas Starsin organisaatioon. Hän pelasi kautensa suurimmaksi osaksi farmijoukkue Iowa Starsissa, AHL:ssä, jossa tulokaskausi toi 60 runkosarjaottelussa tehot 12+22=34 sekä kolmessa playoff-ottelussa yhden syöttöpisteen. Polák pelasi kauden aikana myös kolme ensimmäistä NHL-otteluaan. Hän teki NHL-debyyttinsä 22. lokakuuta 2005 Calgary Flamesia vastaan. Kaudella 2006–2007 Polák oli Iowan toiseksi paras pistemies Junior Lessardin jälkeen tehoilla 17+28=45. Hän pelasi kauden aikana kaksi NHL-ottelua. Kesken viimeisen sopimuskautensa 2007–2008 Polák palasi kotimaahansa ja kasvattajaseuraansa HC Karlovy Varyyn. Kaudella 2008–2009 hän jatkoi Extraliga-uraansa HC Třinecin paidassa. Polák oli tehoilla 21+13=34 joukkueen toiseksi paras maalintekijä ja neljänneksi paras pistemies. Kaudella 2010–2011 hän teki Extraligan yhden kauden piste-ennätyksensä tehoilla 15+21=36. Polák voitti kauden päätteeksi Tšekin-mestaruuden.


title: Vojtěch Polák

text: Polák aloitti kauden 2011–2012 aluksi neljän viikon mittaisella sopimuksella Sveitsin National League A:n Kloten Flyersissa, mutta lokakuussa 2011 sitä jatkettiin joulutaukoon asti. Hän edusti joukkuetta myös Spengler Cupissa. Jouluaatonaattona Polák siirtyi loppukaudeksi samassa liigassa pelaavaan SCL Tigersiin. Kauden 2012–2013 hän aloitti kotimaassaan KLH Chomutovin riveissä. Marraskuussa 2012 Polák palasi lainalle kasvattajaseuraansa HC Karlovy Varyyn ja helmikuussa 2012 hän siirtyi loppukaudeksi NLA-joukkue HC Davosiin.


title: Vojtěch Polák

text: Kaudeksi 2013–2014 Polák siirtyi KHL:n latvialaisjoukkue Dinamo Riian riveihin. Yhdeksän pelaamansa ottelun jälkeen marraskuussa 2013 joukkue purki hänen sopimuksensa. Tammikuussa 2012 Polák palasi HC Třineciin. Hän pelasi runkosarjan lopun lähes piste per peli -tahdilla tehden 18 ottelussa 17 tehopistettä. Syys-lokakuun 2014 vaihteessa Polák siirtyi vuoden mittaisella ja kahden kuukauden koeajan sisältäneellä sopimuksella SM-liigajoukkue Tampereen Ilvekseen oltuaan vapaana agenttina alkukauden 2014–2015. Hän oli joukkueen toiseksi paras pistemies Sami Sandellin jälkeen tehoilla 14+23=37. Kaudeksi 2015–2016 Polák siirtyi jatkamaan SM-liigauraansa vuoden mittaisella sopimuksella Hämeenlinnan Pallokerhoon, mutta siirtotakarajalla helmikuussa 2016 hän siirtyi kuitenkin loppukaudeksi Saimaan Pallon riveihin.


title: Vojtěch Polák

text: Polák siirtyi syyskuussa 2016 KHL-joukkue Severstal Tšerepovetsiin oltuaan ilman sopimusta alkukauden 2016–2017.


title: Vojtěch Polák

text: Polák pelasi alle 20-vuotiaiden MM-kilpailuissa vuonna 2004 sekä alle 18-vuotiaiden MM-kilpailuissa vuonna 2003, jossa hän jakoi Tšekin sisäisen pistepörssin neljän muun pelaajan kanssa tehoilla 3+2=5. Polák on pelannut myös Tšekin A-maajoukkueessa kolme ottelua. Hän teki A-maajoukkuedebyyttinsä 15. joulukuuta 2011 kotimaansa Chomutovissa pelatussa Channel One Cupin avausottelussa Ruotsia vastaan.


title: Vojtěch Polák

text: Polákin pikkuveli Tomáš on entinen jääkiekkoilija, joka pelasi yhden Extraliga-ottelun HC Karlovy Varyssa kaudella 2012–2013. Veljesten isä Vojtěch Sr. pelasi omalla urallaan Tšekkoslovakian alemmissa sarjoissa.


title: Josef Hrabal

text: Josef Hrabal (s. 17. elokuuta 1985 Přerov, Tšekkoslovakia) on tšekkiläinen jääkiekkopuolustaja, joka pelaa Extraliga-joukkue HC Třinecissa. Eliteprospects.com -sivuston Ulf Anderssonin mukaan hänen vahvuuksiinsa kuuluu kiekonhallinta, syöttäminen ja luistelu. Hrabalin tulisi kuitenkin parantaa fyysistä peliään.


title: Josef Hrabal

text: Hrabal on HC Vsetínin kasvatti. Hän pelasi kausina 1999–2002 kasvattajaseuransa lisäksi myös HC Přerovin U18-junioreissa. Kaudella 2002–2003 Hrabal debytoi 17-vuotiaana Vsetínin Extraliga-joukkueessa, jossa hän pelasi kuusi runkosarjaottelua ilman tehopisteitä. Edmonton Oilers varasi Hrabalin kahdeksannella kierroksella 248. pelaajana . Kaudella 2003–2004 hän pelasi Extraligassa 13 runkosarjaottelua ilman tehopisteitä ja kaudella 2004–2005 23 runkosarjaottelua tehden kaksi syöttöpistettä. Jälkimmäisellä kaudella Hrabal pelasi miesten pelejä myös yhteensä kahdeksan ottelun verran sarjatasoa alempana 1. česká hokejová ligassa HC Olomoucin ja HC Kometa Brnon paidoissa. Hän voitti Vsetínin U20-junioreissa kauden päätteeksi Extraliga juniorůn mestaruuden.


title: Josef Hrabal

text: Kaudella 2005–2006 Hrabal pelasi yhtä A-junioriottelua lukuun ottamatta koko kautensa Vsetínin Extraliga-joukkueessa tehden 34 runkosarjaottelussa tehot 3+9=12 sekä kuudessa karsintasarjan ottelussa kaksi syöttöpistettä. Kesken kauden 2006–2007 hän siirtyi Venäjän superliigajoukkue Severstal Tšerepovetsiin. Noin puolentoista siellä vietetyn kauden jälkeen Hrabal teki kaksivuotisen tulokassopimuksen Edmonton Oilersin kanssa toukokuussa 2008. Hän pelasi kaudella 2008–2009 17 ottelua AHL-joukkue Springfield Falconsissa ja kahdeksan ottelua ECHL-joukkue Stockton Thunderissa, mutta Hrabal palasi kuitenkin kesken kauden Eurooppaan ja siirtyi loppukaudeksi Ruotsin Elitserienin MODO Hockeyyn.


title: Josef Hrabal

text: Hrabal palasi kaudeksi 2009–2010 kotimaahansa ja siirtyi HC Třinecin paitaan. Kaudella 2010–2011, Hrabal oli kevään 2011 pudotuspelien tehokkain puolustaja joukkuetoverinsa Lukáš Zíbin kanssa tehoilla 3+9=12. Hän voitti myös koko pudotuspelien tehotilaston lukemalla +13 ja kauden päätteeksi Tšekin-mestaruuden. Kaudella 2011–2012 Hrabal jakoi Třinecin sisäisen tehotilaston voiton kesken kauden HC Liberecista siirtyneen Tomáš Klimentan kanssa lukemalla +8. Hän sijoittui myös Extraligan puolustajien pistepörssissä kuudenneksi. Kaudella 2012–2013 Hrabal teki liigan yhden kauden piste-ennätyksensä tehoilla 9+27=36, joilla hän voitti koko Extraligan puolustajien piste- ja syöttöpörssin. Kesken viidennen Třinec-kautensa 2013–2014, tammikuussa 2014 Hrabal siirtyi loppukaudeksi KHL-joukkue Sibir Novosibirskin paitaan.


title: Josef Hrabal

text: Lokakuussa 2014 Hrabal siirtyi loppukauden 2014–2015 kattavalla sopimuksella SM-liigajoukkue Pelicansiin oltuaan alkukauden vapaana agenttina. Hän ei kuitenkaan missään vaiheessa vastannut Hrabaliin kohdistuneisiin odotuksiin ja Hrabalin sopimus joukkueen kanssa purettiin hänen omasta aloitteestaan joulukuussa. Hrabal palasi pian tämän jälkeen kotimaahansa HC Třinecin riveihin. Hän voitti kauden päätteeksi Extraligan hopeaa.


title: Josef Hrabal

text: Hrabal on pelannut Tšekin A-maajoukkueessa yhteensä 17 ottelua tehopistein 2+1=3.


title: Alexander Albon

text: Alexander ”Alex” Albon (s. 23. maaliskuuta 1996 Lontoo, Englanti, Yhdistynyt kuningaskunta) on englantilaissyntyinen thaimaalainen rata-autoilija.


title: Alexander Albon

text: Albon kuului vuonna 2012 Red Bullin nuorten kuljettajien kehitysohjelmaan. Vuodet 2013–2015 Albon kuului Lotuksen kehitysohjelmaan. Hänen isänsä Nigel Albon, joka on myös entinen rata-autoilija, on brittiläinen ja hänen äitinsä on thaimaalainen, siksi hän edustaa kilpailuissa Thaimaata.


title: Alexander Albon

text: Albon tulee debytoimaan Formula 1 -sarjassa kaudella 2019 ajaen Scuderia Toro Rossolla.


title: Alexander Albon

text: Albon aloitti karting-uransa vuonna 2006 voittaen Super 1 National Honda Cadet Championship -luokan mestaruuden. Vuonna 2008 hän voitti Britannian KF3 -luokan mestaruuden. Vuosina 2009–2010 Albon voitti kahdesti Euroopan KF3 -luokan mestaruuden. Vuonna 2011 hän sijoittui toiseksi World Karting Championship -luokassa.


title: Alexander Albon

text: Vuonna 2012 Albon aloitti kilpauransa siirtyen Eurocup Formula Renault -sarjaan. Hän ei ensimmäisellä kaudellaan saavuttanut yhtään pistettä. Samana vuonna hän kilpaili Formula Renault Alps -sarjassa sijoittuen sarjan 17:nneksi. Vuonna 2013 Albon jatkoi Eurocup Formula Renault -sarjassa saavuttaen yhden paalupaikan ja 22 pistettä sijoittuen sarjan 16:nneksi. Samana vuonna hän ajoi Formula Renault NEC -sarjassa saavuttaen yhden palkintokorokesijan. Vuonna 2014 Albon jatkoi kolmannen kauden Eurocup-sarjassa. Hän saavutti kauden aikana kolme palkintokorokesijaa ja yhden paalupaikan sijoittuen sarjan loppupisteissä kolmanneksi.


title: Alexander Albon

text: Vuonna 2015 Albon siirtyi Euroopan Formula 3 -sarjaan. Hän saavutti kauden aikana kaksi paalupaikkaa ja viisi palkintokorokesijaa sijoittuen sarjan seitsemänneksi. Vuonna 2016 Albon kilpaili GP3-sarjassa ART Grand Prix -tallissa. Hän saavutti neljä voittoa, kolme paalupaikkaa ja seitsemän palkintosijaa sijoittuen sarjan loppupisteissä toiseksi. Vuonna 2017 Albon kilpaili Formula 2 -sarjassa jatkaen ART-tallissa.


title: Rannanjärvi elää / Kova luu

text: Rannanjärvi elää / Kova luu on Tuomari Nurmion single vuodelta 1997. Molemmat kappaleet on julkaistu aiemmin Nurmion albumilla "Luuta ja nahkaa". Singlellä kappaleista on yhtyesovitukset, kun albumilla ne ovat Nurmion sooloesityksinä. Singlen kokoonpanossa soittavat Arto Järvelä, Ulf Krokfors, Kimmo Pohjonen, Heikki Tikka ja Tommi Viksten. He ovat myös yhdessä Nurmion kanssa sovittaneet kappaleet.


title: Övrabyborgin kartano

text: Övrabyborgin kartano on Ruotsissa Tomelillan kunnassa sijaitseva rakennus. Se on valkoinen kivitalo, joka edustaa tyyliltään klassisismia. Nykyinen päärakennus on vuodelta 1809. Tila on ollut saman suvun hallussa vuodesta 1798, jolloin hovimarsalkka Achates Carl von Platen osti sen. Aikaisemmin kartanossa on kasvatettu sikoja, mutta siitä luovuttiin taloudellisista syistä.


title: Joulu (albumi)

text: Joulu – Christmas Music from the North on vuonna 2003 julkaistu Sakari Kukon kolmas sooloalbumi. Hengellisistä joululauluista koostuva levy on jatkoa hänen kaksi vuotta aikaisemmin ilmestyneelle virsiä sisältäneelle albumilleen. Mukana on myös sama kokoonpano vahvistettuna kitaristi Badu N'djaylla, joka soittaa viidellä kappaleella. Kyseessä on instrumentaalialbumi, jonka sävellykset on sovitettu free jazzin tyyliin.


title: Ajan lyhyempi historia

text: Ajan lyhyempi historia () on Stephen Hawkingin ja yhdysvaltalaisen fyysikon Leonard Mlodinown kirjoittama, vuonna 2005 julkaistu tietokirja. Se on päivitys ja tiivistys Hawkingin vuonna 1988 ilmestyneestä kirjasta "Ajan lyhyt historia". "Ajan lyhyemmässä historiassa" alkuperäisen teoksen keskeistä sisältöä on laajennettu, mutta samalla kirjan pituus ja helppolukuisuus ovat säilyneet. Teoksen sisältöä on päivitetty vastaamaan tieteen uudempia käsityksiä, ja teoksen nimestä huolimatta muutamia aiheita on myös laajennettu. Teos on siis lyhyempi historia, sillä kirjasta on jätetty pois jonkin verran teknistä sisältöä. Sisältöä on myös päivitetty liittämällä siihen uusia teorioita ja havaintoja. "Ajan lyhyemmässä historiassa" kerrotaan edistysaskelista kohti täydellistä, kaikki fysiikan voimat yhdistävää teoriaa. Havaintojen osalta kirja sisältää tärkeää uutta tietoa, kuten kosmista taustasäteilyä, joita mittasivat COBE-satelliititi sekä Hubble-avaruusteleskooppi.


title: Jääkiekon I-divisioona 1988–1989

text: Jääkiekon I-divisioona 1988–1989 oli järjestyksessään 15. pelattu I-divisioonakausi. Sarjassa pelattiin 12 joukkueen nelinkertainen runkosarja, jonka jälkeen kaksi parasta joukkuetta jatkoivat SM-liigan karsintoihin. Viimeiseksi sijoittunut putosi suoraan II-divisioonaan ja toiseksi viimeinen joutui karsimaan sarjapaikastaan.


title: Jääkiekon I-divisioona 1988–1989

text: Sarjassa Joensuun Kiekko-Pojat ja Helsingin Jokerit muodostivat selkeän kärkikaksikon. Molemmat joukkueet voittivat omat karsintaottelunsa ja nousivat SM-liigaan kaudeksi 1989-1990. I-divisioonaan putosivat Oulun Kärpät ja Porin Ässät.


title: Jääkiekon I-divisioona 1988–1989

text: Sarjan viimeiseksi jäänyt Savonlinnan Pallokerho putosi suoraan II-divisioonaan ja Heinolan Peliitat karsintojen jälkeen. Tilalle nousivat Kiekko-67 ja Hokki-Salo.


title: Jääkiekon I-divisioona 1988–1989

text:
JoKP ja Jokerit SM-liigakarsintaan. Peliitat I-divisioonakarsintaan, SaPKo putosi II-divisioonaan.
Liigakarsintaottelut pelattiin paras viidestä järjestelmällä. SM-liigan 11. Kärpät sai vastaansa I-divisioonassa toiseksi sijoittuneen Jokerit ja SM-liigan 12. Ässät sai vastaansa I-divisioonan voittaneen JoKP:n.


title: FS Simoun (1924)

text: Simoun oli Ranskan laivaston 1924 vesille laskettu Bourrasque-luokan hävittäjä, joka palveli toisessa maailmansodassa.


title: FS Simoun (1924)

text: Alus tilattiin Ateliers et Chantiers de St. Nazaire-Penhoët'lta. Sen köli laskettiin 8. elokuuta 1923 ja alus laskettiin vesille 3. kesäkuuta 1924. Alus otettiin palvelukseen 29. huhtikuuta 1926.


title: FS Simoun (1924)

text: Aluksen 75 millimetrin ilmatorjuntatykki vaihdettiin 1930-luvun alussa kahteen 37 millimetrin ilmatorjuntatykkiin, jolloin tulinopeus nousi merkittävästi kantaman kustannuksella.


title: FS Siroco (1925)

text: Siroco oli Ranskan laivaston 1925 vesille laskettu Bourrasque-luokan hävittäjä, joka palveli toisessa maailmansodassa.


title: FS Siroco (1925)

text: Alus tilattiin Ateliers et Chantiers de St. Nazaire-Penhoët'lta. Sen köli laskettiin maaliskuussa 1924 ja alus laskettiin vesille 3. lokakuuta 1925. Alus otettiin palvelukseen 1. heinäkuuta 1927.


title: FS Siroco (1925)


title: FS Siroco (1925)

text: Toisen maailmansodan alun "Siroco" palveli Kanaalin alueella. Sen ilmoitettiin upottaneen Saksan laivaston sukellusveneen, mutta kohteena ollut "U-49" kykeni vaurioituneenakin palaamaan tukikohtaansa. Helmikuussa 1940 alus hyökkäsi uudelleen tuloksetta sukellusvenettä vastaan.


title: FS Siroco (1925)

text: Saksan laivaston torpedoveneiden "S23" ja "S26" laukaisemat torpedot upottivat aluksen 31. toukokuuta 1940 Dunkirkin edustalla.


title: FS Tempête (1925)

text: Tempête oli Ranskan laivaston 1925 vesille laskettu Bourrasque-luokan hävittäjä, joka palveli toisessa maailmansodassa.


title: FS Tempête (1925)

text: Alus tilattiin Nantesista Anciens Chantiers Dubigeonilta. Sen köli laskettiin 3. joulukuuta 1923 ja alus laskettiin vesille 21. helmikuuta 1925. Alus otettiin palvelukseen 28. syyskuuta 1926.


title: FS Tempête (1925)


title: FS Tempête (1925)

text: Alus poistettiin alusluettelosta helmikuussa 1950.


title: Pikkutrumpettiköynnös

text:
Pikkutrumpettiköynnös ("Campsis radicans") on trumpettiköynnösten sukuun kuuluva laji. Kukkien väri on joko oranssi tai tulipunainen.
Kukinta-aika on kesäkuulla. Kasvi menestyy aurinkoisella tai puolivarjoisella paikalla ja kestää melko hyvin kuivuutta, mutta kastelun on hyvä olla säännöllistä. Sitä tavataan luonnonvaraisena Pohjois-Amerikassa. Se houkuttelee puoleensa kolibreja. Se on suosittu puutarhakasvi värikkäiden kukkiensa ansiosta. Sitä käytetään paitsi talojen seinillä, myös esimerkiksi aitauksissa ja puutarhamajoissa.


title: Bergianska trädgården

text: Bergianska trädgården on kasvitieteellinen puutarha Tukholman Norra Djurgårdenin kaupunginosassa. Se sijaitsee Frescatin alueella Brunnsvikenin rannalla. Puutarhaa hallinnoivat yhdessä Ruotsin kuninkaallinen tiedeakatemia ja läheinen Tukholman yliopisto.


title: Bergianska trädgården

text: Puutarha sai alkunsa Bengt ja Peter Jonas Bergius -nimisten veljesten 1700-luvun puolivälissä perustamasta Bergielund-nimisestä puutarhasta, jonka kuninkaallinen tiedeakatemia otti haltuunsa heidän kuoltuaan. Puutarhaa ylläpitämään perustettiin vuonna 1791 Bergianin säätiö. P. J. Bergiuksen testamenttilahjoituksella puutarhan johtajalle perustettiin oma professuuri, ja siitä alkaen johtajasta on käytetty nimitystä ”professori Bergianus”. Ensimmäinen kyseisen viran hoitaja oli Olof Swartz. Puutarha sijaitsi alun perin lähempänä Tukholman keskustaa nykyisen Vasastanin kaupunginosan alueella Vasaparkenin puiston pohjoispuolella, mutta se siirrettiin vuonna 1885 kaupunkirakentamisen tieltä Frescatiin. Puutarhassa on nykyään kaksi suurta kasvihuonetta, vuonna 1900 rakennettu Victoria-kasvihuone ja 1995 valmistunut Edvard Anderssonin kasvihuone.


title: FS Tornade (1925)

text: Tornade oli Ranskan laivaston 1925 vesille laskettu Bourrasque-luokan hävittäjä, joka palveli toisessa maailmansodassa.


title: FS Tornade (1925)

text: Alus tilattiin Bordeaux'sta Chantiers Dyle & Bacalanilta. Sen köli laskettiin 25. huhtikuuta 1923 ja alus laskettiin vesille 12. maaliskuuta 1925. Alus otettiin palvelukseen 10. toukokuuta 1928.


title: FS Tornade (1925)


title: FS Tornade (1925)

text: Alus oli liittoutuneiden aloittaessa maihinnousun Pohjois-Afrikkaan Oraniin sijoitetussa 7. hävittäjäviirikössä, jonka muuta alukset olivat "Tramontane" ja "Typhon". Viirikön pyrkiessä 8. marraskuuta 1942 torjumaan maihinnousua hävittäjien tukema risteilijä "HMS Aurora" upotti "Tornaden".


title: FS Tramontane (1924)

text: Tramontane oli Ranskan laivaston 1924 vesille laskettu Bourrasque-luokan hävittäjä, joka palveli toisessa maailmansodassa.


title: FS Tramontane (1924)

text: Alus tilattiin Bordeaux'sta Forges et Chantiers de la Girondelta. Sen köli laskettiin kesäkuussa 1923 ja alus laskettiin vesille 29. marraskuuta 1924. Alus otettiin palvelukseen 15. lokakuuta 1927.


title: FS Tramontane (1924)


title: FS Tramontane (1924)

text: Alus oli liittoutuneiden aloittaessa maihinnousun Pohjois-Afrikkaan Oraniin sijoitetussa 7. hävittäjäviirikössä, jonka muuta alukset olivat "Tornade" ja "Typhon". Viirikön pyrkiessä 8. marraskuuta 1942 torjumaan maihinnousua hävittäjien tukema risteilijä "HMS Aurora" vaurioitti "Tramontanea" niin pahoin, että alus piti ajaa matalikolle uppoamisen estämiseksi.


title: Lintu ja ääni

text: Lintu ja ääni – Kotoiset lintumme solisteina on lintujen ääntelyä esittelevä kirja, jonka Moreeni on julkaissut 2013. Kirjaan ja cd-levylle on koottu 75 Suomessa esiintyvästä linnusta valokuvat, kuvaukset ja ääninäytteet. Tekstit on kirjoittanut biologi ja luontotoimittaja Riku Cajander, ja äänitykset on tehnyt Lauri Hallikainen, joka on vuodesta 1996 lähtien kerännyt ääniarkistoonsa 6 330 näytettä, joiden joukossa on jopa lintujen siipiääniä.


title: Lintu ja ääni

text: Cajander on koonnut teksteihin lintuja käsittelevää perimätietoa. Kunkin linnun kohdalla on myös levinneisyyskartta. Linnut ovat aakkosjärjestyksessä.


title: Lintu ja ääni

text: William Velmala kirjoittaa Linnut-lehdessä, että "Lintu ja ääni" on "hauska kirja", tarinat viidyttäviä ja silti asiapitoisia. Hän toteaa, että kirja on erinomainen valinta ensimmäiseksi lintukirjaksi, ja kiittää korkeatasoisia ja riittävän pitkiä ääninäytteitä. Valokuvista hänellä on moitittavaa: kaikki eivät ole erityisen edustavia.


title: FS Typhon (1924)

text: Typhon oli Ranskan laivaston 1924 vesille laskettu Bourrasque-luokan hävittäjä, joka palveli toisessa maailmansodassa.


title: FS Typhon (1924)

text: Alus tilattiin Bordeaux'sta Forges et Chantiers de la Girondelta. Sen köli laskettiin syyskuussa 1923 ja alus laskettiin vesille 22. toukokuuta 1924. Alus otettiin palvelukseen 27. kesäkuuta 1928.


title: FS Typhon (1924)

text: Aluksen 75 millimetrin ilmatorjuntatykki vaihdettiin 1930-luvun alussa kahteen 37 millimetrin ilmatorjuntatykkiin, jolloin tulinopeus nousi merkittävästi kantaman kustannuksella.


title: FS Typhon (1924)

text: Alus oli liittoutuneiden aloittaessa maihinnousun Pohjois-Afrikkaan Oraniin sijoitetussa 7. hävittäjäviirikössä, jonka muuta alukset olivat "Tornade" ja "Typhon". "Typhon" ei osallistunut hyökkäykseen viirikön pyrkiessä 8. marraskuuta 1942 torjumaan maihinnousua. Alus upotettiin seuraavana päivänä sataman suulle estämään liittoutuneiden pääsyä satamaan.


title: Kohtalon tähti

text: Kohtalon tähti () on vuonna 1952 ensi-iltansa saanut Vincent Shermanin ohjaama yhdysvaltalainen lännenelokuva, jonka pääosissa ovat Clark Gable, Ava Gardner ja Broderick Crawford. Elokuva jäi sivuosassa olevan Lionel Barrymoren viimeiseksi elokuvaksi. "Kohtalon tähdessä" sekoittuvat romantiikan ja westernin ainekset, ja elokuva sijoittuu 1840-luvun Texasiin, missä raja-asukas auttaa Texasin itsenäistymisprosessia Meksikosta. "Kohtalon tähti" on Gablen ja Gardnerin toinen yhteinen elokuva.


title: Kohtalon tähti

text: "Kohtalon tähden" oli käsikirjoittanut Borden Chase Howard Estabrookin tarinan pohjalta. Elokuvan tuotti Z. Wayne Griffin, ja sen tuotanto- ja levittäjäyhtiönä oli Metro-Goldwyn-Mayer. "Kohtalon tähti" kuvattiin Coloradossa ja MGM:n studioilla Kalifornian Culver Cityssä noin 1,6 miljoonan dollarin budjetilla vuonna 1951 toukokuun puolesta välistä kesäkuun loppuun.


title: Kohtalon tähti

text: "Kohtalon tähti" sai Yhdysvaltain ensi-iltansa 31. tammikuuta vuonna 1952 New Yorkissa. Yhdysvaltain maanlaajuinen ensi-ilta oli 8. helmikuuta, ja Suomessa elokuva sai ensi-illan 7. marraskuuta 1952. Elokuva uudelleenesitettiin Suomessa 3. syyskuuta vuonna 1965. MGM:n merkinnöissä elokuva tuotti Yhdysvalloissa ja Kanadassa 2 478 000 dollaria ja ulkomailla 1 444 000 dollaria. Lopulta elokuva toi voittoja 990 000 dollarin edestä. United Artists ja MGM julkaisivat "Kohtalon tähden" VHS:lle vuonna 1994, ja Warner Bros. julkaisi elokuvan DVD:lle vuonna 9. syyskuuta 2011.


title: Siinain pommi-iskut 2004

text: Siinailla Egyptissä tehtiin 7. lokakuuta 2004 kolme autopommi-iskua, joissa menehtyi yhteensä 34 ihmistä ja noin 170 loukkaantui. Ensimmäinen iskuista tapahtui Tabassa ja kaksi myöhempää Ras al-Shitanissa.


title: Siinain pommi-iskut 2004

text: Ensimmäisen iskun kohteena oli Taban Hilton -hotelli, jonka koko julkisivu romahti tuon autopommin aiheuttaman räjähdyksen voimasta. Tässä iskussa 31 ihmistä menetti henkensä.


title: Siinain pommi-iskut 2004

text: Näiden kahden Ras al-Shitanissa tapahtuneen pommi-iskun kohteina olivat ravintola ja leirintäalue. Tässä ensimmäisessä iskussa menehtyi kolme ihmistä. Toisessa ei tullut ihmisuhreja.


title: Tarhatrumpettiköynnös

text: Tarhatrumpettiköynnös ("Campsis" × "tagliabuana") on trumpettiköynnösten sukuun kuuluva laji. Se on isotrumpettiköynnöksen ja pikkutrumpettiköynnöksen risteytys. Jokaisen lehden sivulla on 7-11 lehdykkää. Kukkien värisävy vaihtelee oranssinpunaisen ja punaisen välillä. Kukinta-aika kestää heinäkuulta elokuulle. Kasvi menestyy aurinkoisella tai puolivarjoisella kasvupaikalla. Se kestää melko hyvin kuivuutta, mutta kastelun on hyvä olla säännöllistä. Tarhatrumpettiköynnöstä käytetään koristekasvina maisemapuutarhoissa ja talojen seinustojen lisäksi se sopii esimerkiksi aitauksiin ja puutarhamajoihin.


title: Forgotten Horror

text: Forgotten Horror on suomalainen blackened death metal -yhtye, joka perustettiin Kuopiossa vuonna 2004. Yhtyeen kaikki jäsenet toimivat myös death metal -yhtye Deathchainissa.


title: Forgotten Horror

text: Yhtye solmi levytyssopimuksen Woodcut Recordsin kanssa keväällä 2011, ja esikoisalbumi julkaistiin 2. syyskuuta 2011.


title: Michal Krištof

text: Michal Krištof (s. 11. lokakuuta 1993 Nitra, Slovakia) on slovakialainen jääkiekkoilija, joka pelaa SM-liigajoukkue Oulun Kärpissä. Hän on pelipaikaltaan keskushyökkääjä, mutta osaa pelata myös laidassa.


title: Michal Krištof

text: Krištof on HK Nitran kasvatti. Hän voitti kaudella 2009–2010 joukkueen U18-junioreiden sisäisen piste- ja syöttöpörssin tehoilla 17+29=46. Kaudella 2010–2011 Krištof voitti Nitran U20-junioreiden sisäisen syöttöpörssin ja jakoi sisäisen pistepörssin voiton Martin Sumichrastin kanssa tehoilla 12+26=38.


title: Michal Krištof

text: Elokuussa 2011 Krištof siirtyi Suomeen ja try-outille Vaasan Sportin A-nuoriin. Hän sai joukkueeseen sopimuksen kaudeksi 2011–2012, jolloin Krištof voitti Sportin sisäisen piste- ja maalipörssin tehoilla 18+19=37. Hän jakoi myös joukkueen sisäisen syöttöpörssin voiton Tomi Kankaanpään kanssa ja voitti Sportin sisäisen tehotilaston lukemalla +3. Kaudella 2012–2013 Krištof nousi joukkueen varakapteeniksi ja oli tehoilla 14+32=46 Sportin toiseksi paras pistemies Jonas Elolan jälkeen ja hän voitti joukkueen sisäisen tehotilaston lukemalla +24. Krištof sijoittui koko A-nuorten SM-liigan pistepörssissä kuudenneksi. Hänet valittiin kauden päätteeksi sarjan ensimmäiseen tähdistökentälliseen. Krištof valittiin myös A-nuorten SM-liigan syyskuun 2012 kuukauden pelaajaksi.


title: Michal Krištof

text: Kaudeksi 2013–2014 Krištof teki sopimuksen Sportin Mestis-joukkueen kanssa. Hänen tulokaskautensa miesten peleissä toi 50 runkosarja- ja yhdessä playoff-ottelussa tehot 2+29=31. Krištof voitti Mestiksen tulokkaiden syöttöpörssin. Huhtikuussa 2014 hän teki vuoden mittaisen jatkosopimuksen seuraavaksi kaudeksi SM-liigaan nostetun Sportin kanssa.


title: Michal Krištof

text: Elokuussa 2014 Sport lainasi Krištofin joulutaukoon asti ulottuvalla sopimuksella Heinolan Peliittoihin. Hän palasi kuitenkin Sportin vahvuuteen lähtökohtaisesti muutaman ottelun ajaksi jo lokakuussa. Krištof teki liigadebyyttinsä 3. lokakuuta 2014 vieraissa Pelicansia vastaan. Hänet merkittiin Sportin kakkosketjuun Lassi Kokkalan ja Teemu Henritiuksen viereen. Krištof sai ottelussa jääaikaa 11.43 minuuttia. Hän pelasi kaksi SM-liigaottelua, jonka jälkeen Krištof vietti loppukauden 2014–2015 Peliittojen vahvuudessa.


title: Michal Krištof

text: Krištof siirtyi kaudeksi 2015–2016 vuoden mittaisella sopimuksella Kajaanin Hokin riveihin. Hän oli joukkueen paras syöttäjä ja jakoi sisäisen pistepörssin voiton Niklas Näpin kanssa tehoilla 11+29=40. Krištof jakoi koko kevään 2016 pudotuspelien syöttöpörssin voiton Jukureiden Roope Rannan kanssa 13 syöttöpisteellään. Hän voitti kauden päätteeksi Mestis-hopeaa.


title: Michal Krištof

text: Kaudeksi 2016–2017 Krištof palasi kotimaahansa ja siirtyi kasvattajaseuransa HK Nitran Extraliga-joukkueeseen. Hänen tulokaskautensa toi 56 runkosarjaottelussa tehot 15+27=42 ja 13 playoff-ottelussa tehot 2+3=5. Krištof jakoi runkosarjassa joukkueen sisäisen pistepörssin toisen sijan Judd Blackwaterin kanssa edellään vain Marek Slovák. Hän voitti myös Nitran sisäisen tehotilaston lukemalla +21. Krištof eteni joukkueen kanssa aina Extraligan finaaleihin saakka, mutta mestaruuden vei kuitenkin HC Banská Bystrica otteluvoitoin 4–1. Kaudella 2017–2018 hän voitti koko liigan syöttöpörssin ja sijoittui pistepörssissä toiseksi edellään vain HKm Zvolenin Tim Coffman.


title: Michal Krištof

text: Krištof siirtyi kaudeksi 2018–2019 1+1-vuotisella sopimuksella SM-liigajoukkue Oulun Kärppiin. Joukkuetta valmentaa hänelle Sportin A-nuorista tuttu Mikko Manner. Joulukuussa 2018 Kärpät käytti Krišstofin sopimuksessa olleen option ja teki vuoden mittaisen jatkosopimuksen hänen kanssaan.


title: Michal Krištof

text: Krištof edusti Slovakiaa Peyongchangin olympiakisoissa 2018 sekä MM-kilpailuissa vuonna 2018, jolloin hän oli joukkueensa toiseksi paras pistemies Ladislav Nagyn jälkeen tehoilla 3+3=6. Yhteensä Krištof on pelannut 29 A-maaottelua tehopistein 3+7=10. Hän teki A-maajoukkuedebyyttinsä Euro Ice Hockey Challengessa 9. helmikuuta 2017 Innsbruckissa Itävaltaa vastaan. Krištof keräsi ottelussa myös syöttöpisteen Dávid Grígerin tekemään maaliin. Ensimmäisen A-maajoukkuemaalinsa hän teki vuoden 2018 MM-kilpailujen avausottelussa 5. toukokuuta 2018 Tanskan Kööpenhaminassa Tšekkiä vastaan.


title: Michal Krištof

text: Krištof on pelannut myös yhden nuorten maaottelun.


title: Tyson Barrie

text: Tyson Barrie (s. 26. heinäkuuta 1991 Victoria, Brittiläinen Kolumbia, Kanada) on kanadalainen jääkiekkopuolustaja, joka pelaa NHL-joukkue Colorado Avalanchessa. Hän laukoo oikealta.


title: Tyson Barrie

text: Barrie voitti WHL-sarjan mestaruuden Kelowna Rockets -joukkueessa 2009. Hän aloitti NHL-uransa Colorado Avalanchessa kaudella 2011–2012. Kolmella ensimmäisellä kaudellaan hän pelasi myös AHL-seura Lake Erie Monstersissa. Kaudella 2014–2015 hän teki Coloradossa 53 tehopistettä.


title: Tyson Barrie

text: Barrie saavutti alle 20-vuotiaiden MM-hopeaa 2011. Hän kuului maailmanmestaruuden voittaneeseen Kanadan maajoukkueeseen Tšekissä 2015. Hän teki kisoissa yhden maalin ja antoi viisi maalisyöttöä.


title: Testamentti (televisiosarja)

text: Testamentti ("The Brothers") on BBC:n tuottama television draamasarja, jota esitettiin vuodesta 1972 vuoteen 1976 yhteensä lähes sadan jakson verran myös Suomen televisiossa.


title: Testamentti (televisiosarja)

text: Sarjan juoni kietoutuu Hammondin perheen riitoihin siitä, mihin suuntaan perheen kuljetusyritystä pitäisi kehittää vahvan perustajahahmon Robert Hammondin kuoltua. Vanhin poika Edward (aluksi Glyn Owen, sittemmin Patrick O'Connell) valmistautuu ottamaan yhtiön vastuulleen, mutta kuuleekin että isä on testamentannut yhtä suuret osuudet myös hänen kahdelle veljelleen – tylsälle kirjanpitäjä Brianille (Richard Easton) ja vastavalmistuneelle Davidille (Robin Chadwick) – ja vieläpä hänen rakastajalleen ja sihteerilleen Jennifer Kingsleylle (Jennifer Wilson). Juonikuviot rakentuvat yrityksen kansainvälistymissuunnitelmien, perhekiistojen sekä Edwardin ja Jenniferin parisuhteen ympärille.


title: Testamentti (televisiosarja)

text: Muita vahvoja henkilöhahmoja sarjassa ovat perheen leskeksi jäänyt vanha äiti Mary (Jean Anderson), Brianin suorapuheinen vaimo Ann (Hilary Tindall) sekä Jill, Davidin tyttöystävä ja sittemmin vaimo (Gabrielle Drake). Sarjan myöhempien tuotantokausien hahmoja ovat 1980-luvun juppiaikoja enteilevä nuori liikenero Paul Merroney (Colin Baker), hänen sihteerinsä ja sittemmin vaimonsa April Winter (Liza Goddard) sekä Jane Maxwell (Kate O'Mara), lentorahtiyrityksen kovaotteinen johtaja. Työnjohtaja Billin hahmo (Derek Benfield) kuvasti 1970-luvun demokratisoituvaa työelämää nousemalla yhtiön hallitukseen.


title: Testamentti (televisiosarja)

text: Sarjan luoja ja tuottaja Gerard Glaister tuotti myöhemmin myös "Colditz"- ja "Maanalainen armeija" -sarjoja.


title: WarioWare: Snapped!

text: WarioWare: Snapped! on Nintendon julkaisema toimintapeli Nintendo DS:lle. Peli julkaistiin alun perin Japanissa 24. joulukuuta 2008. Peli on viides osa "WarioWare"-pelisarjaa. Pelissä pitää suorittaa tehtäviä hyödyntäen Nintendo DSi:n sisäkameraa.


title: Labyrintti (vuoden 2014 elokuva)

text: Labyrintti () on vuonna 2014 ensi-iltansa saanut Wes Ballin ohajaama yhdysvaltalainen toimintatrilleri. Elokuva perustuu James Dashnerin vuonna 2007 julkaistuun romaaniin "Maze Runner – Labyrintti". Elokuvan pääosissa ovat Dylan O’Brien, Kaya Scodelario, Thomas Sangster, Ki Hong Lee ja Will Poulter.


title: Labyrintti (vuoden 2014 elokuva)

text: "Labyrintti" sai ensi-iltansa Yhdysvalloissa 19. syyskuuta 2014 ja Suomessa 24. lokakuuta 2014. Elokuvan jatko-osa "Labyrintti – Aavikkokokeet" sai ensi-iltansa syksyllä 2015. Elokuvasarjan kolmas osa sai ensi-iltansa tammikuussa 2018.


title: John Elis Zidbäck

text: John Elis Zidbäck (2. toukokuuta 1875 Sääksmäki – 8. heinäkuuta 1956 Helsinki) oli suomalainen toimittaja.


title: John Elis Zidbäck

text: Zidbäckin vanhemmat olivat varatuomari Axel Gabriel Zidbäck (1845–1879) ja Hulda Maria Aina Grahn (1846–1884). Hän pääsi ylioppilaaksi Hämeenlinnan normaalilyseosta 1895, suoritti rautateiden virkatutkinnon ja oli sitten vuodesta 1899 valtion rautateiden palveluksessa Hämeenlinnan ja Tampereen asemilla. Aktivistien toiminnassa mukana ollut Zidbäck osallistui Voimaliiton aseiden salakuljetukseen ja joutui syytteeseen valtiopetoksen valmistelusta. Tämän vuoksi hän joutui eroamaan 1906 rautateiden palveluksesta.


title: John Elis Zidbäck

text: Zidbäck oli sitten Tampereen Sanomain toimittajana ja toimitussihteerinä 1905–1913, Laatokka-lehden ja Sortavalan Sanomain päätoimittajana 1913–1915 sekä Tampereen Sanomain päätoimittajana 1915–1919. Hän osallistui Viron vapaussotaan 1919 sotakirjeenvaihtajana.


title: John Elis Zidbäck

text: Zidbäck toimi Maaseudun Sanomain päätoimittajana 1921–1922, Kotimaisen Työn Liiton apulaisjohtajana 1922–1923, Kauppalehden toimitussihteerinä 1923–1924, Suomen Tietotoimiston toimitussihteerinä 1924–1927 sekä viimeksi ennen eläkkeelle jäämistään Helsingin Sanomain toimituksessa 1927–1950. Zidbäck toimi 1920-luvulla myös Suomen Suojelusliiton keskustoimikunnan asiamiehenä.


title: John Elis Zidbäck

text: Zidbäck toimi Helsingin Sanomalehtimiesyhdistyksen puheenjohtajana ja Nuorsuomalaisen Sanomalehtimiesyhdistyksen puheenjohtajana.


title: John Elis Zidbäck

text: Zidbäck oli naimisissa vuodesta 1899 kansakoulunopettaja Matilda Koljosen (1870–1961) kanssa.


title: Suomen Suojelusliitto

text: Suomen Suojelusliitto ("Finlands Skyddsförbund") oli suomalainen vuonna 1923 perustettu kommunismin vastainen järjestö, joka kuului vuodesta 1924 alkaen jäsenenä Pariisissa perustettuun kansainväliseen kommunismin vastustamisliittoon ("Entente internationale contre la III:e internationale"). Suomen Suojelusliitto toimi vuoteen 1944 saakka joskin aktiivisimmillaan se oli 1920-luvulla ja 1930-luvun alussa.


title: Suomen Suojelusliitto

text: Liiton perustajat olivat C. G. E. Mannerheim ja P. E. Svinhufvud. Liitto harjoitti kommunisminvastaista valistustoimintaa ja jakoi muun muassa lehdistötiedotteita. Suomen Suojelusliitto julkaisi 1929–1931 "Suomen suojelusliitto" ja "Valkoinen vartio"-nimisiä kuukausijulkaisuja.


title: The Sessions

text: The Sessions on vuonna 2012 ensi-iltansa saanut Ben Lewinin ohjaama ja käsikirjoittama draamaelokuva. Se perustuu Mark O’Brienin artikkeliin kaulasta alaspäin halvaantuneesta runoilijamiehestä, joka palkkaa seksiterapeutin menettääkseen neitsyytensä. O’Brienia näyttelee John Hawkes ja hänen terapeuttiaan Helen Hunt.


title: The Sessions

text: Elokuva sai ensi-iltansa Sundancen elokuvajuhlilla vuonna 2012. Suomessa ensi-ilta oli 4. tammikuuta 2013.


title: The Sessions

text: Helen Hunt sai roolisuorituksestaan parhaan naissivuosan Oscar-ehdokkuuden.


title: Soi kiitos

text: Soi kiitos on vuonna 2009 julkaistu Sakari Kukon neljäs sooloalbumi, joka musiikillisesti on jatkoa hänen kahdelle edelliselle hengellisiä sävellyksiä sisältäneelle soololevylleen. Albumi sisältää niistä poiketen ekumenisesti eri kristillisten kirkkojen ja yhteisöjen musiikkia.


title: Soi kiitos

text: "Soi kiitos" koostuu kahdesta osasta, joista ensimmäiset viisi kappaletta on äänitetty keväällä 2007 Kuhmon kirkossa ja loput studiossa vuonna 2008. Kukko ja Kuhmon kirkon urkuja soittava Samuli Mikkonen esiintyvät ensimmäisen osan kappaleilla duona. Samalla tavalla piti alun perin toteuttaa jo vuoden 2001 levy "Virret", mutta lopulta sen kokoonpanossa oli mukana myös basisti ja rumpali. Studiossa äänitetty materiaali edustavaa tyyliltään enemmän maailmanmusiikkia ja osalla kappaleista laulaa englanniksi filippiiniläinen laulaja Sheila Surban.


title: Kleofas Immanuel Nordlund

text: Kleofas Immanuel Nordlund (23. tammikuuta 1849 Marttila – 25. syyskuuta 1883 Helsinki) oli evankeliseen herätysliikkeeseen kuulunut suomalainen pastori. Hänen isänsä oli pappi Karl Isak Nordlund, joka kuoli mielenterveydellisistä ongelmistä kärsineenä Seilin sairaalasaarella vuonna 1853. Nordlund toimi yhteisenä kirkkoherran sijaisena Pyhäjärven ja Käkisalmen seurakunnissa, sekä vuodesta 1877 kuolemaansa saakka Virolais-lättiläisen sotilasseurakunnan saarnaajana Helsingissä.


title: Kleofas Immanuel Nordlund

text: Hän osallistui Suomen Luterilaisen Evankeliumiyhdistyksen kustantamien tunnustuskirjojen suomentamiseen vuonna 1878, sekä käänsi ja sanoitti hengellisiä lauluja. Niitä on mukana muun muassa evankelisen herätysliikkeen laulukirjassa "Siionin kannel".


title: Kyösti Roth

text: Kyösti Roth (s. 2. tammikuuta 1954 Helsinki) on suomalainen muusikko, säveltäjä ja sanoittaja. Hän on vaikuttanut muun muassa Syksyn sävelen kaksi kertaa 1990-luvulla voittaneessa Pelimannet-duosta sekä hengellisessä lauluyhtyeessä Freidiba Boodos, jonka perustajajäseniin Roth kuului 1970-luvun lopulla. Roth on säveltänyt, sanoittanut tai sovittanut yli 2 000 levytettyä kappaletta ja ollut mukana yli 80 eri artistin levyillä.


title: Kyösti Roth

text: Hänet tunnetaan myös ihmisoikeusaktivistina, joka on toiminut muun muassa Suomeen saapuneiden Itä-Euroopan romanikerjäläisten parissa.


title: .5: The Gray Chapter

text: .5: The Gray Chapter on Slipknotin 21. lokakuuta 2014 julkaistu musiikkialbumi. Albumin nimi on muunnelma yhtyeen edesmenneestä basistista Paul Graysta, jonka muistoa kunnioittaen albumi on tehty.


title: .5: The Gray Chapter

text: Albumin kansikuvan on toteuttanut M. Shawn Crahan. Kappaleista "The Negative One", "The Devil In I" ja "Killpop" kuvattiin musiikkivideot.


title: The Devil in I

text: The Devil in I on Slipknotin kappale yhtyeen viidenneltä albumilta . Se julkaistiin singlenä 24. elokuuta 2014.


title: The Devil in I

text: Musiikkivideo kuvastaa paljolti itsemurhaa. Musiikkivideolla näkyvät punaisiin huntuihin pukeutuneet ihmiset kuvastavat tunnetiloja, jotka ovat niin hirveitä, että ne saavat ihmisen tappamaan itsensä. Yhtyeen DJ, Sid Wilson syö itseään, kunnes kuolee verenhukkaan. Yhtyeen kitaristi Mick Thomson repii kasvonsa irti ja kuolee myöskin verenhukkaan. Yhtyeen uudet jäsenet, rumpali Jay Weinberg ja basisti Alessandro Venturella puukotetaan verisesti kuoliaiksi.Yhtyeen laulaja Corey Taylor, sekä yhtyeen soolokitaristi James Root räjäyttävät itsensä. Yhtyeen kosketinsoittaja Craig Jones syöttää itsensä nälkäiselle koiralle ja yhtyeen toinen perkussionisti Chris Fehn ruokkii itsensä nälkäisille linnuille. Lopuksi vielä Shawn Crahan hirttää ja polttaa itsensä kuoliaaksi.


title: Funktion raja-arvo

text:
Funktion raja-arvo on matematiikassa analyysin ja differentiaali- ja integraalilaskennan peruskäsitteitä. Erotukseksi raja-arvon yläkäsitteestä, "funktion raja-arvoilla" tarkoitetaan jatkuvien funktioiden raja-arvolaskentaa, missä tutkitaan funktion käyttäytymistä annetun muuttujan arvon lähiympäristössä. Jos raja-arvo on olemassa, sanotaan että funktio "suppenee" (muutoin "hajaantuu") kyseisessä kohdassa. Funktion raja-arvoa tarvitaan esimerkiksi funktion jatkuvuuden toteamiseksi, funktion derivaatan laskemisessa ja monissa analyysin ja differentiaalilaskennan tarkasteluissa. Funktion raja-arvo eroaa lukujonon raja-arvosta siinä, että funktion raja-arvossa seurataan funktion arvoja, kun muuttujan arvot lähestyvät tutkittavaa kohtaa lukujonon raja-arvon tapaan. Raja-arvoteoria kehitettiin nykymuotoonsa 1800-luvulla.
Raja-arvo on latinaksi "limes", mistä juontuu eräs sen matemaattisista merkinnöistä
joka luetaan ""funktion f arvolla x raja-arvo on luku L, kun x lähestyy lukua p"".


title: Funktion raja-arvo

text:
Sen toinen merkintätapa on
joka luetaan edelliseen tapaa.


title: Funktion raja-arvo

text: Intuitiivinen määritelmä ei ole riittävän eksakti matematiikan käyttöön, mutta sen avulla voi helpommin ymmärtää raja-funktion arvon käsitettä. Jos funktion arvoa "f(p)" ei voi taikka saa laskea tietyllä luvulla "p", voi funktion arvon likiarvoja laskea käyttämällä muita (luvun "p" viereisiä) lukuja "x". Mitä pienempi on lukujen "p" ja "x" välinen ero (erotus), sitä paremmin funktion arvo "f(x)" vastaisi kuviteltua funktion arvoa "f(p)" (jos sen arvon voisi/saisi laskea). Tämän huomaa siitäkin, että mitä vähemmän luvut "x" poikkeavat luvusta "p", sitä vähemmän funktion arvot poikkeavat toisistaan. Voidaan ajatella, että funktion arvot olisivat likiarvoja raja-arvolle "L", ja että likiarvot tarkentuisivat lukujen "x" arvojen lähestyessä luvun "p" arvoa.


title: Funktion raja-arvo

text: Toinen intuitiivinen tapa on keksiä lukujono formula_3, joka lähestyisi lukua "p" lukujonon raja-arvon mielessä. Tämän lukujonon arvoilla formula_4 laskettaisiin funktion arvoja, jolloin saataisiin funktioiden arvojen lukujono formula_5. Funktion arvojen lukujono lähestyisi raja-arvoa L lukujonon raja-arvon mielessä.


title: Funktion raja-arvo

text:
Kun raja-arvojen määrittäminen on helppoa, ja näin onkin koulumatematiikassa, voidaan raja-arvon olemassaolo todeta toispuoleisten raja-arvojen avulla (katso jäljempänä). Kun
missä "L" on äärellinen luku, ensimmäinen raja-arvo on "oikeanpuoleinen raja-arvo" ja toinen "vasemmanpuoleinen raja-arvo", on raja-arvo olemassa ja sen arvo on "L" eli


title: Funktion raja-arvo

text:
Raja-arvon likiarvon voi löytää kokeilemalla. Esimerkiksi funktio formula_8 on määritelty kaikkialla muualla reaalilukualueella paitsi nollassa (formula_9) Jos aloitetaan laskemalla lukujonoon funktion arvoja formula_10 niin, että formula_11 Huomataan, että tulokset muodostavat kasvavan lukujonon, joka lähestyy lukua 1 (vertaa viereinen taulukko). Tämä vastaa toispuoleista raja-arvoa, kun nollaa lähestytään oikealta eli
Kun funktion arvoja lasketaan luvuilla, jotka saadaan, kun nollaa lähestytään vasemmalta puolelta, saadaan formula_13. Nämä muodostavat myös kasvavan lukujonon, joka lähestyy lukua 1 eli
Koska kummankin lukujonon raja-arvo vaikuttaa olevan yksi, voidaan sitä pitää perusteltuna ehdokkaana. Lopullisen varmuuden siitä saadaan vasta epsilon-delta-tekniikalla (katso seuraava luku). Vertaa myös sinin sarjakehitelmästä saatavaan tulokseen.


title: Funktion raja-arvo

text: Karl Weierstrassin esittämä määritelmä tunnetaan nimellä epsilon-delta-tekniikka. Siinä raja-arvon olemassaolo todistetaan etsimällä lukujen epsilon (formula_15) ja delta (formula_16) välille riippuvuus, josta voidaan näyttää suppenemisen tapahtuvan varmasti. Menetelmä on pääpiirteissään seuraava.


title: Funktion raja-arvo

text:
Funktion formula_17 realilukuarvoinen määrittelyjoukko on formula_18 niin, että formula_19 on reaaliarvoisen funktion kuvaus. Määrittelyjoukossa on väli, josta puuttuu sisältä luku "p", eli formula_20 (luku "p" voi sisältyä väliin, mutta se ei ole välttämätöntä). Funktiolla on raja-arvo "L" kohdassa "p", jos kaikilla luvuilla formula_21 on aina olemassa luku formula_22 siten, että
Siis, valittiinpa positiivinen luku formula_15 kuinka pieneksi hyvänsä, niin aina löytyy positiivinen luku formula_16 siten, että kaikilla korkeintaan formula_16:n etäisyydellä olevilla luvuilla formula_27 ovat funktion formula_28 arvot korkeintaan formula_15:n etäisyydellä raja-arvosta "L". Toistamalla formula_15:n pienentämisen, tulisi myös formula_16 pienentyä vastaavasti. Tämän voi todeta, kun formula_16:n arvolle saa laskemalla määritettyä korreloivan riippuvuuden lukuun formula_15.


title: Funktion raja-arvo

text:
Funktiolla formula_34 on toki olemassa arvo luvulla formula_35, joka on formula_36. Eksaktilla määritelmällä voidaan nyt osoittaa, että luku 9 on funktion raja-arvo "L", kun luvut "x" lähestyvät lukua "p = 3". Siis osoitetaan, että (lähde:)
Valitaan ensin funktion arvon ja raja-arvon "L = 9" erotuksen suuruuden ylärajaksi formula_15 siten, että
missä formula_21. Tutkitaan sitten, kuinka läheltä arvoa "p = 3" tulee "x" valita, että ollaan korkeintaan formula_15:in etäisyydellä raja-arvosta. Erään muistikaavan avulla saadaan tästä
ja kun "x" on riittävän lähellä arvoa "p = 3", on
ja
Nyt huomataan että formula_15 ja formula_16 riippuvat toisitaan. Siis
kunhan
jolloin valitaan formula_49


title: Funktion raja-arvo

text: Viimeisestä valinnasta huomataan, että kun formula_15:ia pienennetään, pienenee myös formula_16. Erityisesti, valitsemalla "x" luvun 3 läheltä, saadaan se funktiolle arvoa 9 läheltä olevan likiarvon, ja tätä likiarvoa voidaan parantaa rajattomasti valitsemalla "x" riittävän läheltä lukua 3. Tätä kutsutaan suppenemiseksi ja suppenemisen tulosta raja-arvoksi.